Alfonbra azpikoa

Zeri egiten diozue barre, jaun-andreak?». Horixe duela hamar urteko martxoaren 11ren ostean Pilar Manjon M-11ko Biktimen Elkarteko presidenteak ahots saminduarekin esana, atentatua ikertzeko Espainiako Kongresuan sortutako batzordean. Gizatasuna eta estatu arrazoia aurrez aurre direnean, gizatasuna galtzaile ateratzen baita. Atentatu haien egilea ETA izan balitz, bestelakoa izango zen azken hamar urteetan Manjonek izan duen ibilbidea. Bestelakoa izango zen legez, GAL edo BVEren biktimena talde horien biktima izan ordez ETArenak izango balira. Egia, justizia eta erreparazioa beste bide batean izango lirateke haien kasuan. Baina haietako gehienei ordaintzeari uko egin dio Madrilek, ETAren ingurukoak direlakoan.

ETA ez den beste guztiari estatuak erantzuteko duen moduak aztergai izan behar luke. Bere habeak dardarrean jartzen dituzten aferak alfonbra azpian gordetzen ditu estatu arrazoiak, eta hori alderdien gainetik dagoen indarra da, berdin du kolorea. Eta ez du barregurarik ematen, ikara baizik.


Abortua ez dela delitu aldarrikatzeko, protestak

Jendea erruz hurbildu da euskal hiriburuetan egin diren protesta ekintzetara; abortu aske eta dohakoaren aldeko oihuak plazaratu dituzte, eta emakumeen erabakitzeko eskubidea aldarrikatu dute. Iruñea ez dute oraindik protesta egin: 20:00etarako dago eginda deialdia, PPren egoitzan, Carlos III.a etorbidean. Bideoa: Bilboko manifestazioa.

Abortatzeko eskubidea. Gure gorputza, gure erabakia leloak mugiarazi ditu milaka lagun Gasteizen, Iruñean, Bilbon, eta Donostian, abortuaren legeak emakumeen erabakitzeko eskubidea urratzen duela eta. Oihu asko entzun dira Espainiako Gobernuaren kontra. "Abortu librea eta doan" eskatu dute, eta "zuen errosarioak gure obarioetatik atera", izan da ozen oihukatu duten beste leloetako bat. "Abortuaren erabakitzeko eskubidea ezin da ahalbidetu abortua ez bada zigor gabe uzten", azaldu dute emakumeen plataformetako deitzaileek. Uste dute estatuaren egitekoa emakumeen eskubideak "errespetatu eta bermatzea" dela.

Bi urte bete dira gaur Mariano Rajoy gobernuan dela, eta pixkanaka Jose Maria Aznarrek berak ere egin ez zituen legeak onartzen ari da, gizartearen eskubide eta askatasunak murriztu eta murriztu. Orain abortuarekin etorri da, Gallardonen Justizia Ministerioaren eskutik, baina PP ez beste alderdi guztiak datoz bat esaterakoan "iraganera itzulera" dela; talde feministak eta oro har euskal herritar gehienak sutan jarri ditu, Kontzebituaren Bizia eta Haurdunaren Eskubideak Babesteko Lege Organikoak. Legearen izena bera ikusi besterik ez dago atzean dakarrenaz ohartzeko.

Desobedientziarako deia egin du EH BIlduk. Yolanda Jubero eta Diana Urreak nabarmendu dutenez eskubideak "ez dira negoziatzen", eta PPren gobernuari leporatu diote "euskal herritar gehienek nahi dutenaren gainetik eskubideak urratzea eta murrizketak ezartzea". Horren aurrean "irmo" erantzun behar dela uste dute, eta abortu libre eta doanekoa eskatu. Horregatik Jaurlaritzari eta Nafarroako Gobernuari "desobedientziarako deia" egin diete, Madrildik etortzen denari aurre egiteko.

"Azken eraso honek erakusten du bide berezkoa egin behar dugula", haien hitzetan. "Borroka feministak 40 urtean lortu dituen eskubide sexualak bertan behera" geratzea esan nahi du lege honek, eta "hori inolaz ere ez da onartu behar".

PP ez beste guztiak bat

Radio Euskadiren tertulian eseri dira gaur Joseba Egibar (EAJ), Dani Maeztu (EH BIldu), Txarli Prieto (PSE-EE) eta Nerea Llanos (PP) legeaz hitz egitera. Llanos ez beste guztien artean, gutxitan izaten duten adostasuna erakutsi dute abortuaren legearen gainean.

Egibarrek "gutxienez 1985era itzulera" dela esan du, eta uste du legea PPren "alde gogorra asetzeko" egina dela. Egungo legediak, gainera, "oso ongi arautzen" duela uste du, lege europarren parekoa dela, eta ez duela aldaketarik behar.

Maeztuk gogoratu du abortatzea ez dela "kapritxua", eta "aita estatuaren" jarrera gaitzetsi du. Abortatzea aberatsen kontu bilakatuko duela ere salatu du: "Diruduna berdin-berdin joango da abortatzera, eta ez duenak ezingo du gauza bera egin, edo odolhusteko arriskua izango du".

PSE-EEk, berriz, abortuaren legea ez da kanpotik gobernuari presio taldeek egindako eskaera "erreakzionario handienak [Espainiako] gobernuan baitaude".

Llanosek, berriz, beste modu batera izan ezin zitekeen bezala, ez jaiotakoaren bizitza babestu beharraz aritu da. PPk 2010ean legeari erreforma egin zitzaionean defenditu zuena dela gogoratu du, eta hauteskunde programan zegoela, "milaka espainiarrek botoa eman zioten programan".


Zezentxoak eta poneyak San Andres auzoko jaietan

San Andresko jaietako aurtengo nobedadea izan dira Bergarako ganadutegiko zezentxoak eta poney-ak. Hainbat haur eta gaztetxo elkartu ziren Hiruki plazan, guraso eta senitartekoen begiradapean.


Irakurketa taldearen bilkura

Udal liburutegiaren ekimenez, “La mujer loca” Juan Jose Millasen liburua aztergai izango dute astearte honetan Udal liburutegian, arratsaldeko 19:00tan hasita.


Aurrekontuetan, ‘gehien sufritzen dutenak eta aktibitate ekonomikoa sortzen dutenak’ babestu nahi dituela dio EAJk

Azkoitiko EAJk 2012ko aurrekontuen inguruan bere irizia plazaratuz idatzia atera du. Bertan, EAJk “gehien sufritzen ari direnak eta aktibitate ekonomikoa sortzen duten partidak lehenesten” jarraitzen duela esan du. Bilduk proposatzen dituen igoera batzuk kritikatu dituzte (inmigrazioa, berdintasuna eta euskara), horretarako beste jaitsiera batzuk proposatu dituztelako, (enpresen lehiakortasuna sustatzeko partidak).

Elkarguneko kuota batzuen igoera ere salatu dute, eta amaitzeko honako salaketa egin du: “Aurrekontuak onartzeko daramagun prozesu honetan ikusi dugu Ezker Abertzalearen benetako aurpegia: plangintza, kudeaketa eta ideia garbirik eza, alegia”.

Hona Azkotiko EAJk gaiaren inguruan atera duen idatzia:

EAJk gehien sufritzen ari direnak eta aktibitate ekonomikoa sortzen duten partidak lehenesteen jarraitzen du 2012ko aurrekontuetan.

Garai ekonomiko zail honetan, EAJk egin duen aurrekontuen proposamenak hiru irizpide nagusi ditu; gastu arrunta doitzea, gastu soziala mantentzea eta aktibitate ekonomikoa sortzera bideraturiko partidak sustatzea.

Atzeraldi ekonomikoa jasaten ari garen une honetan, BILDUk proposatzen dituen Inmigrazioarako %23ko igoera, Berdintasunerako %56koa eta Euskarako %30ekoa eta gure enpresen lehiakortasuna sustatzeko partiden %20ko jeitsiera kritikatzen ditu. Proposatzeaz gain, Bilduk partida hauek eta Kontzejupetik aldizkariaren 85.000€ ak ukitu ezinak direla dio.

Besteak beste ondorengo neurriak daude EAJren proposamenean: Musika eskolaren handitzea eta irisgarritasun legeak eskatzen dituen neurrietara egokitzea, baserrien saneamentu eta ur horniketa hobetzeko dirulaguntzak, haurreskolarako dirulaguntzak edota etxaurreak berritzeko ak; herriko elkarteentzako dirulaguntzak mantendu eta promozio ekonomikorako partidak mantentzea.

EAJk, aurrekontua positiboki itxiz, bere proposamena guztiz bideragarria dela erakutsi du. Hala ere argi ikusten du lehentasun kontua dela azkoitiaren garepanean aurrera egiteko bide bat edo bestea jarraitzea.

Umeen Elkarguneko kuotak %66 an igotzea, familia berdinei ludotekako deskontuak kentzea, Haurreskolako guraso elkarteari dirulaguntzak kentzea… Hau al da Bilduren politika soziala?

Aurrekontuak onartzeko daramagun prozesu honetan ikusi dugu Ezker Abertzalearen benetako aurpegia: plangintza, kudeaketa eta ideia garbirik eza, alegia.


Pasaiara joateko bidaia antolatu du Helduen elkarteak

GAUTEGIZ ARTEAGA // Pasai San Pedro eta Pasai Donibaneko alde zaharra bisitatzeko eguna jarri du Gautegiz Arteagako Helduen elkarteak; Mater itsasontsi museoa ere ikusiko dute. Abuztuaren 2an egingo dute bisita, baina izena emateko azken eguna uztailaren 30a dela adierazi dute. Joan nahi izanez gero, Kultur Etxean eman behar da izena, 10:00etatik 13:00etara bitartean.


Maratoia ekintzaz blai!

Asko dira Maratoiaren baitan antolatutako ekintzak. Egitaraua argitaratu du Txintxarrik astelehenenan baina oraindik hainbat aldaketa medio egunero berritzen ari gara hau beraz adi ibili! Gogoratu egitaraua hemen eskuragarri duzuela. Sare sozialetan #euskararenmaratoia zabaldu nahi dugu beraz lagundu Twitter eta Facebooken!

Euskararen Maratoiaren baitan asko dira antolatutako ekintzak eta horietako batzuk jaso genituen astelehenean argitaratutako egitarauean. Ekintza nagusiak bertan azaldu arren, hainbat aldaketa gertatu dira egunotan eta izango dira ostirala bitartean, horregatik egunero sarean duzue egitarauaren azken bertsioa.

Besteak beste Sasoetako ikasleek larunbata arratsaldean egingo duten Esazu irratsaioa dago gehitutako ekintzen artean. Horretaz gain, aipatu honetan ez direla jaso Benedikarako irteera guztiak edota Udaletxeko bisita guztiak nahiz eta hauek mantendu noski!

Maratoia sarean

Horretaz gain gogoratu Euskararen Maratoiaren jarraipen zehatza egingo dela Txintxarri.info-ko atal berezian. Bertan ekintza guztietako argazki eta bideoak izango dituzue asteburuan zehar. Sare sozialetan ere Maratoiak lekua hartzea nahi dugu beraz Facebooken eta Twitterren #euskararenmaratoia erabilita, lagundu jaialdi honen berri ematen!

Gainera San Pedro jaietan egindako zuzeneko emanaldiek izan zuten arrakasta ikusita, Maratoian ere hauek egingo dira hiru momentu ezberdinetan. Hauen berri emango dizuegu egun hauetan.


Murrizketen aurkako 'etengabeko mobilizazioen' alde egin dute Euskadin

Euskal hiriburuetan 2.000 lagun inguru bildu dira murrizketen kontra protestatzeko. Candido Mendezek Madrilen esan duenez, "De Guindosek iruzur egin du kontuak ateratzen ez zaizkiolako".

2.000 lagunetik gora bildu dira igande honetan hiru euskal hiriburuetan, "Gure eskubideak defenda ditzagun", PPren Gobernuaren murrizketen aurka lelopean protestatzelo. Damaso Casado UGT Euskadiko idazkari nagusia eta Unai Sordo CCOOko arduraduna Bilboko manifestazioan izan dira. Bertan, 1.000 lagun inguru izan dira.

Gasteizen, berriz, 300 lagun inguru bildu dira eta ibilbidean "erreformaren aurka, mobilizazioa" bezalako oihuak izan dira entzungai. Donostian 200 lagun inguru izan dira eta manifestariek bandera errepublikarrak eta komunistak zeramatzaten.

Protestak hasi baino lehen Unai Sordo CCOOko arduradunak esan duenez, "Angela Merkelek doitasuna bera zalantzan jartzen hasi du eta justu orain, defizit publikoa murrizteko asmoz, PPko Gobernua inozoen antzera jokatzen ari da". Bestalde, Damaso Casadok "murrizketen aurkako etengabeko mobilizazioen" alde egin du. "Rajoyren Gobernuak publikoa den guztia suntsitu eta gizarte osoaren eskubideak bertan behera utzi nahi ditu", salatu du Casadok.

"De Guindosek iruzur egin du"

Candido Mendez UGTko idazkari nagusiaren hitzetan, Rajoyren Gobernuak iragarritako azken neurrien harira, Luis de Guindos Ekonomia ministroak "iruzur egin du, kontuak ateratzen ez zaizkiolako". Mendezen aburuz, azken murrizketek "herritarrentzat benetako sakrifizioa suposatuko dute".

Benetan zer nahi duten argitzea eskatu die UGTko arduradunak Gobernuko kideei eta "Ogasunarekin lotutako hitzak saihestea" exijitu die. Mendezen ustez, haien helburua "zuzenbidezko gizarte estatu demokratikoa ahultzea da".

UGTko buruak esan duenez, Gobernuak gehiengo absolutua du baina eguneroko lanean hiru ideologiako Gobernu bat izango balitz bezala funtzionatzen du: "eskuindar demokratikoko Gobernua da baina murrizketak egitean, muturreko liberalek eta muturreko eskuindarrek bezala jokatu du".

Bestalde, Ignacio Fernandez Toxo CCOOko idazkari nagusiak azpimarratu duenez, baliteke enpleguaren suntsiketaren gainean Gobernuak dituen aurreikuspenak "txiki" geratzea. Gainera, "benetako edukirik gabeko hazkunde neurriei buruz Europan hitz egiten entzuten duten milioi lagunen sufrimendua" deitoratu du. "2013rako ezarritako defizit helburua lortu ezinezkoa da", ohartarazi du.

Protestak Estatu osoan

Gauzak horrela, Estatu osoko herritarrak atera dira kalean Mariano Rajoyren Gobernuak Osasun eta Hezkuntza alorrean egindako murrizketen aurka protestatzeko. Ongizate Estatuaren eta Zerbitzu Publikoaren aldeko Herri Plataformak deituta, krisiak eragindako doitzeak oinarrizko zerbitzu publikoetan eragina izan ez ditzan eskatu diote Gobernuari.

'Hezkuntzarekin eta osasunarekin ez da jolastu behar' lelopean, 10.000 milioi euro aurrezteko asmoz Rajoyren Exekutiboak adostutako neurriak gaitzesteko deialdia izan da. Manifestazio hauek deitu dituen plataforma 100 bat erakundek osatzen dute, besteak beste, CCOO eta UGT sindikatuek.

Azken neurriak

Osasun alorrean kritika gehien piztu dituen neurrien artean sendagaien koordainketa dago. Izan ere, Rajoyren dekretuen ondorioz, lehen aldiz, pentsiodunek sendagaiak ordaindu behar izango dituzte. Hezkuntza esparruan, ordea, unibertsitateetan ikasteko tasak garestitu izanak, besteak beste, sumina eragin du herritarrengan.


‘650 tontor’ ekimenean izena emateko deia egin die Sarek herritarrei

Euskal Herriko 650 tontor jendez bete nahi dituzte maiatzaren 8an, presoen eta iheslarien etxeratzearen zein elkarbizitza eta bakearen aldeko pausoak gehitzeko. Gaur arte, ia-ia milioi bat kilometro bete dituzte herritarrek. Helburua da 3.127.326 kilometro egitea, Euskal Herrian bizi diren herritar beste kilometro, hain zuzen. 2020ko urriaren 3an egin behar zuten ekimena, baina eguraldi kaxkarragatik atzeratu egin zuten. Maiatzaren 8an dute herritarrek erronka, eta izena emateko deia egin du Sarek; Internet bidez izena eman behar da.

Izan Bidea dinamikaren baitan antolatu dute ekimena, eta eskualdeotako herritarrek ere parte hartuko dute –behean zerrenda–. Herri bakoitzeko tontor bat zehaztu dute, baita nondik eta zein ordutan aterako diren.

Mendiko bizikletan joango direnentzako irteera ordu desberdina ipini dute herri bakoitzean, inor animatuz gero, igoera hiruetatik egiteko aukera izan dezan.

Edonork egiteko moduan. Presoak eta iheslariak etxeratzeko bidean konpomisoak betetzeko eskatu du Sarek. Horregatik, igotzeko errazak eta erosoak diren gailurrak aukeratu dituzte maiatzaren 8ko ekimenerako, «edonork egiteko modukoak», hain zuzen.

Lea-Artibai eta Mutrikuko deialdiak:

Amoroto: (zehaztu barik)

Aulesti: Urregaraira eta Bedartzandira

Berriatua: (zehaztu barik)

Etxebarria: (zehaztu barik)

Gizaburuaga: (zehaztu barik)

Ispaster: (zehaztu barik)

Lekeitio: Otoiora; 09:30ean Independentzia plazatik irtenda.

Markina-Xemein: Mendibil eta Itxoinomendi (irteera 08:30ean, Arkupetik); Baldakotxuntxurra, Zapola eta Akarregi (irteera 09:30ean, Arkupetik). 13:00etan ekitaldia Goiko Portalean.

Mendexa: (zehaztu barik)

Munitibar: Motrollura; 10:30ean herriko plazatik irtenda.

Mutriku: Arno eta Urkamendira; 11:00etan mendi gailurretan batzeko deia egin dute.

Ondarroa: Tontorramendira; 10:00etan Zubi Barritik irtenda.

Ziortza-Bolibar: (zehaztu barik)

[EMAN IZENA]

https://lea-artibaietamutriku.hitza.eus/site/files/2021/04/izan-bidea-650-tontor.mp4


Erabaki Fest jaira animatu dira herritar ugari goizean

Erabaki Fest jaira animatu dira herritar ugari goizean. Besteak beste, edekri egin dute dantzan.


Baratzeko mamu tailer arrakastatsua egin zen larunbatean Iruritan

Baztango Udalak eta Museo Etnografikoaren Lagunek antolatua

Maiatzaren 26an, larunbat goizean haurrendako baratze mamuen tailerra egin zen Iruritan, Elizondoko Museo Etnografikoaren Lagun Elkarteak eta Baztango Udalak antolatuta.

Maiatzaren 26an, larunbat goizean haurrendako baratze mamuen tailerra egin zen Iruritan, Elizondoko Museo Etnografikoaren Lagun Elkarteak eta Baztango Udalak antolatuta.

Haurrek, Birbirako Amaia Zinkunegi eta Ines Gerekak lagunduta, eta denok sortzen ditugun zaborretako materiala erabiliz (plastikoak, latak, arropa zaharrak, tapoiak...) baratze mamu ederrak sortu eta egin zituzten.


Extremadurako IUren aburuz, PSOE babestea 'traizioa egitea litzateke'

Victor Casco Extremadurako IUko diputatuak euren jarrera ulertzeko eskatu dio zuzendaritza federalari.

Victor Casco Extremadurako Izquierda Unida alderdiko diputatuak euren jarrera "ulertzeko" eskatu dio zuzendaritza federalari. "Nik ulertzen dut Cayo Lararen jarrera, arrazoizkoa da. Gu Extremadurako IUren jarrera helarazten saiatu gara, baina militanteek eta afiliatuek hitz egin dute", esan du Cascok. Halaber, botoa sozialistei ematea "eskuineko politikak babestu dituen alderdi bati aukera ematea" izango litzatekeela adierazi du Cascok. "Ez dugu batzuen alde edo besteen alde egingo. Parlamentuan eseriko diren eskuindarrei oposizioa egingo diegu", erantsi du.

Horrexegatik, IUko zuzendaritza federalari euren jarrera "ulertzeko" eskatu die.


Gaur egungo egoerara moldatutako Martxoaren 8ko programazioa iragarri du Arrigorriagako Udalak

Politika feministaren arloak bultzatutako Martxoaren 8ko programazioa hilabete osora zabalduko da eta hainbat gai jorratuko dituzte kultura eta gazteria arloetako lankidetzarekin martxoaren 4tik aurrera: “Aurtengo martxoaren 8ak, aurreko urteetakoekin alderatuta, kutsu ezberdina dauka. Aurreko edizioetan, martxoaren 8aren inguruan kontzentrazio ugari, manifestazio jendetsuak egin dira, elkartasun eta aldarrikapen gune boteretsuak sortu dira. Badakigu egungo egoeran hori guztia bideraezina zela, eta, beraz, berrasmatzea egokitu zaigu ” izan dira Joana Etxeberria Politika Feministako zinegotziaren hitzak. Zinegotziak adierazi du gaur egun bizitzen ari garen egoera baliagarria izan dela “egitura-arazoak” egiaztatzeko: “Zaintzak izaten ari den garrantzia horren adibidea da, eta eztabaida honek gure gizartean toki eskasa dauka”.

Lurralde Hotzak dokumentaleko irudia // Iratxe Fresneda

Maite Ibarra alkatea programazioaren helburuaz mintzatu da ere: “Emakumearen eta feminismoaren figura aldarrikatu nahi du, gizarte justuago eta solidarioago baten ardatz gisa. Arrigorriagan dugun ahalmen eta aberastasunaren erakusgarri da martxoan ikusi eta biziko duguna”. Programazioa Iratxe Fresneda zinema zuzendariaren Lurralde Hotzak dokumentalak hasiko du eta hilabetean zehar filmen proiekzioez gainera antzerkiak, hitzaldiak eta tailerrak bezalako jarduerak prestatuko dituzte Arrigorriagan.


Txanpon tabernako pintxoak onenak izan dira Pintxo Lehiaketan

P Monterrey tabernak aurkeztutako buzkantza mokadua originalena izan da


Osasunak garaipena lortu nahi du Las Palmasen aurka

Gorritxoek ezin dute kale egn salbazioa lortzeko aukerak izaten jarraitu nahi badute. Igande honetan Gran Canaria zelaian jokatuko dute, 18:30ean.

Osasunak Las Palmas izango du aurkari igande honetan, 18:30ean, Gran Canaria zelaian. Gorritxoentzat salbaziora gerturatzeko azken aukeretako bat izan daiteke igande honetakoa.

Norgehiagoka honetarako Osasunak min hartuta dauden Fausto Tienza, Tano Bonnín, Javier Flaño, Didier Digard eta Miguel Flaño jokalarien bajak izango ditu. Gainera, Oriol Riera deialditik at geratu da Vasiljevic entrenatzailearen erabki teknikoagatik.

Las Palmas Santiago Bernabeu zelaian Real Madrilen aurka 3-3 berdintzetik dator. Joko ona egin zuen Kanariar Uharteetako taldeak eta eskuan garaipena izan zuen arren, puntu bakarra eskuratu zuen. Etxean hru puntuak lortzea izango dute helburu. Ustezko hamaikakoak: Las Palmas: Javi Varas; David Simon, Lemos, Bigas, Dani Castellano; Roque Mesa; Tana, Vicente Gomez, Jonathan Viera, Jese; eta Prince Boateng. Osasuna: Sirigu; Oier, Unai Garcia, David Garcia edo Vujadinovic, Fuentes; Raoul Loe; Olavide, De las Cuevas, Fran Merida, Jaime; eta Kenan edo Sergio Leon. Epailea: Del Cerro Grande. Zelaia: Gran Canaria. Ordua: 18.30ean.


Aldizkariaren perlak

Hilerrian, zutunik. Ez dauka nondik heldurik bere 90. urtebetetzea eta Donostia 2016 uztartuz Euskal Herriko irrati dekanoak, Donostiako Ser Kateak plazaratu duen aldizkariak. Azaletik hasita. Joseba Zubimendi esatari euskaltzalea jarri dute bertan, estropadak euskaraz ematen ari zela 1935ean. Euskara eta Donostiako kultura zorretan dira Zubimendirekin; euskal irratigintzak ikonotzat hartu behar luke, eta ez utzi halako irainik jasan dezan. Amorrazioz lurpetik altxatu nahian irudikatzen dut oraintxe Kanboko hilerrian, protagonismo gorena eman diolako 36 orrialdeetatik euskaraz bakarra daukan argitalpenak, euskarari bizkar ematen dion irrati baten izenean.

Bertsoak 40 principales-en? Oker historikoak eta kontraesan sarkastikoak pilatzen doaz orriz orri aipatu aldizkarian. Donostiarrak betitik izan dira kultura eta elkarrizketa zaleak; badirudi mezu hori zabaltzeko eman zaiela hitza politikariei, kultur teknikariei... Baina gero etortzen zaigu Eva Monente San Sebastian Irratiko albistegietako burua izorratzera autokonplazentzia Una ciudad marcada artikuluarekin, adieraziz hamarkadetan donostiarrek ez ikusia egin dietela biktimei. Begoña Urroz ETAren lehen biktima izan zela ere zehazten digu, ezjakintasun historikoa erakutsiz. Urrozi buruz egia jakiteak ez du arintzen ETAk eragin duen mina, gutxiago haur gaixoarena; baina zer pentsatua ematen digu albistegien zuzendaria izatea arinkeri horren egilea.

Olga Grande Gipuzkoako Prisako irrati musikalen buruak ere Monentek jarritako marka gainditu nahi izan du. Barkatzekoa da 40 principales-eko arduradunak idatzi izana Anarik Nick Lowerekin abestuko duela; normaltzat har baikenezake tutik ez jakitea zer dioten euskal prentsak edo euskal abeslariek. Baina ¿Hay algo mas nuestro que un bertso?, galdetu du, eta intrigatuta utzi gaitu. Bertsoak zerrenda kolonialista horretan sartzeko asmoa iradokitzen ari ote da?

Utikan! Radio Nacional 1 irrati publikoak gazteentzako poesia lehiaketa jarri du abian. Espainiako gazteei zuzendua, baina soilik gaztelaniaz idazteko. Orain aurretik, berriz, bidaiei buruzko gaztelaniazko kontakizunen sariak banatu ditu. Elkarbizitza, elkarrizketa, kultur aniztasuna, hizkuntza aniztasunari errespetua… Ihes egiteko gogoa sartzen zait horrelako kontzeptuak solemneki entzuten diren aldiko.


Raka Maratonek Azkoitiko XIII. Herri Lasterketa aurkeztu du

Antolatzaileak eta babesleak, gaur, aurkezpenean. (Ane Olaizola)

Hamahirugarren urtez, Azkoitiko Herri Lasterketa jokatuko da hilaren 25ean, eta probaren inguruko xehetasunak emateko agerraldia egin dute goizean Raka Maraton kirol elkarteko kideek, probaren antolatzaileek. Azken urteetan bezala, 16:30ean hasita, hamar kilometroko ibilbidea egingo dute korrikalariek herrian zehar, eta iazko ibilbide bera errepikatuko dute.

Lasterketan parte hartzeko izan-emate epea zabalik dago aurreko hiletik. Izena Azkoitiko kiroldegian eta herrikrosa.eus webgunean eman daiteke, eta aurrez inskribatzen denak 10 euro ordaindu beharko du. Egunean bertan ere egongo da izena emateko aukera, 14:30etik 16:00etara artean, baina orduan 15 euro ordaindu beharko da. Antolatzaileek adierazi dutenez, lasterketan 400 bat lagunek parte hartzea espero dute, oraindik “jende gutxik” izena eman badu ere.

Aurreko edizioetan bezala, aurten ere lasterketaren lagunduko duten boluntarioak behar dituztela azpimarratu dute, eta interesa dutenei 15:30ean plazara agertu daitezela dei egin diete. Era berean, iazko boluntarioei zein aurtengo laguntzaile guztiei eskerrak eman dizkiete antolatzaileek.

Lasterketa herrikoia izanik, helmugara iristen diren lehenengo hiru gizonezko eta emakumezkoek trofeoa eta sariak jasoko dituzte, eta guztien artean beste hainbat opari zozkatuko dituzte.


Inauteri giroa urtarrilaren 30 eta 31n zabalduko da herrian

Karroza desfilean parte hartzera animatu nahi dituzte herritarrak

Herriko inauteriak urtarrilaren 30 eta 31n ospatuko dira. Urteroko ohiturarekin jarraituz, ostiralean haurrek eskolatik kalejira egingo dute herrian barrena eta hori amaitzean merienda izango dute. 18:00etan hasiko da herriko eskea eta musikaren erritmoan harat eta honat giro bikainean ibili nahi duen orori gonbitea luzatua dago. Gauean Lagun Artekoek afaria egingo dute Pake Toki elkartean. 22:00etan berriz Euskal Herriko Mus Txapelketako kanporaketa jokatuko da, hau ere, Pake Tokin. Musean aritu nahi duenak momentuan bertan eman beharko du izena. Larunbata izaten da inauterietako egun handia. Goizean goizetik baserrietako eskean ibiliko dira Lagun Artekoak. Bateko arin arin, besteko fandango... baserrietan eskaintzen dizkieten mokadu goxo eta tragoxka artean pasako dute gazteek eguna. 17:00ak aldera itzuliko dira herrira eta orduan egingo da karrozen kalejira. Aurten antolatzaileek saiakera egin nahi dute karroza desfile hau indartzeko. Horregatik, herritarrak animatu nahi dituzte beraien karrozak ateratzera, familian, lagun artean... ez du ezer handiegirik behar! Zerbait prestatu eta kalera! Gainera aurten nahiz eta antzerkirik ez egon, karrozek emanaldiren bat egin behar dutela aipatu dute. Beraz, ikusi beharko da zer prestatu duten herritarrek! Aurten berrikuntza bat ere izango da, trikipoteoa antolatu baitute herrian barrena. 21:30ean afaria izango da Pake-Tokin eta afal ondoren musika eta parranda.


Oihuka eskatu du bere tokia

Geraint Thomasek irabazi du Alpe D'Huezen, eta are gehiago sendotu du sailkapen nagusiko lehen postua. Bizkorrena izan da bost faborito handien arteko esprintean. Landa minez aritu da, baina onenekin batera sartu da


Goiargi abesbatzak itxi du udazkeneko musika zikloa

XXVIII. Udazkeneko musika zikloa bukatu da, eta etxeko talde batek, Goiargi abesbatzak, itxi du egitaraua. Javier Arratibelen gidaritzapean egin zuten zikloko azken kontzertua, Tourseko Martin Deunaren elizan. Herritarrek harrera ona egin zioten saioari. Gotzon Aranburuk kontzertuaren laburpen bat egin du bideo honetan.


Urola Kostako Hitza: plataformaren eta EAJ-ren salaketak Bilduren aurka

Bi salaketa

Urola Kostako Hitzaren bitartez jakin dugunez, bi salaketa egin berri dira Udal gobernuaren aurka.

Atez atekoaren aurkako plataformak egin du bata, Andramaixetan jarritako protestako poltsa batzuk kentzea dela eta.

Beste salaketa Azkoitiko EAJk egin du, Udalak aurrekontuetan sartutako proiektu ugari egin gabe daudela adieraziz.


Nobel sariaren atzetik

Aurtengo Kimikako Nobel sariak DNAren inguruan egindako ikerketak saritu ditu. Izan ere, saritutako ikertzaileek egiaztatu dute zelulek molekula mailan konpontzen dutela kaltetutako DNA. Horrela, bizirik dauden zelulen funtzionamendua azaldu dute, eta beraz, minbiziaren kontrako tratamenduetan erabil daitezke aurkikuntza zientifiko berriak. Hots, DNAri egunero eragiten diote irradiazioak, erradikal libreek eta minbizia eragiten duten beste substantzia batzuek, baina kanpo eragin horiek gabe ere, DNA molekulak ez dira egonkorrak. Alegia, zelulak zatitzen direnean, DNA kopiatzen da, eta prozesu horretan ere sor daitezke akatsak. DNAren erreplikazioa milioika aldiz gertatzen da egunero gizakien gorputzean, eta zeluletan etengabe kontrolatzen eta konpontzen da prozesu hori, gure material genetikoa zaintzeko.

Tomas Lindahl suediarrak, Paul Modrich estatubatuarrak eta Aziz Sancar turkiarrak dira aurtengo sarituak. Haien aurkikuntza zientifikoak itzelak badira ere, niretzat beste zerbait ere bada nabarmengarria. Hots, Aziz Sancar turkiarra maila ekonomiko baxuko familia batean jaio zen, 1946an. Izan ere, haren gurasoak analfabetoak ziren. Estatu Batuetara joan zen, 1977an, eta geroztik, hantxe bizi da. Emaztearekin batera, Aziz and Gwen Sancar Foundation izeneko erakundea sortu zuen, ikasle turkiarrak laguntzeko.

Sancar-en bizitza erabil daiteke klasista eta arrazista argudio makalak deuseztatzeko. Haren aurkikuntza zientifikoak doilor horietatik bat baino gehiago sendatzeko erabili dira dagoeneko, baina, badakizue, doilor asko ezjakin eta ikasgabeak izan ohi dira.


Gora egin dute alokairurako diru laguntzen eskaerek

Gazteek dituzte zailtasun gehienak etxebizitza bat lortzeko. (Eneritz Albizu Lizaso)

Herritarrek etxebizitza bat ordaintzerakoan izan ditzaketeen zailtasunei aurre egiten laguntzeko, alokairurako diru laguntzak banatzen dituzte Azkoitiko, Azpeitiko eta Zestoako udalek. “Jakina da gaur egungo merkatuak, gazteen langabezia tasa altuak eta lan baldintza eskasek zail egiten dutela gazteek etxebizitza duin bat lortzea. Laguntza horien helburua da, batez ere, gazteei etxebizitzak alokatzeko aukerak eskaintzea”, adierazi du Ainara Larrañaga Azpeitiko Gazteria zinegotziak.

Haren arabera, eskaerek erakusten dute gazteek laguntza horien “beharra” dutela. Izan ere, 2016an 80 azpeitiarrek jaso zuten alokairurako diru laguntza. 18 eta 35 urte bitarteko herritarrak izan ziren onuradun gehienak, laguntza eskatu zuten 86 lagunetatik 76 baitziren adin tarte horretakoak. 70 urtetik gorako bost lagunek eta banandutako zazpik ere eskatu zuten alokairua ordaintzeko diru laguntza. Udaleko ordezkariek azaldu dutenez, 86 eskari horietatik sei baztertu egin behar izan zituzten, “arrazoi desberdinengatik”.

Azpeitiko Udala 2014tik ari da alokairurako laguntzak eskaintzen, eta urtero 150.000 euroko diru partida jartzen du horretarako. Halere, urtetik urtera, geroz eta herritar gehiagok eskatzen du alokairua ordaintzeko diru laguntza. 2014. urtean, 47 lagunek jaso zuten laguntza; eta 2015ean, 68k. 2016an, berriz, 80 izan ziren onuradunak.

Azkoitian ere gora egin du alokairurako diru laguntzen eskariak. “2016an 50.000 euro jarri zituen udalak laguntza horietarako, baina ikusita zenbat eskaera zeuden, erabaki genuen partida 69.500 eurora igotzea, eskari guztiei erantzun ahal izateko”, adierazi du Ana Azkoitia Ogasun zinegotziak. Orotara, 26 eskari jaso zituzten, eta horietako bati ez zioten laguntzarik eman, “baldintzak betetzen ez zituelako”. Gainontzeko 25ek jaso zuten udalaren laguntza. 2015ean, berriz, 45.330 euro bideratu zituen udalak laguntza horietara, eta hemezortzi diru laguntza onartu zituen. Beraz, zazpi onuradun gehiago izan ziren iaz.

2017an 70.000 euroko partida jarriko du Azkoitiko Udalak laguntza horietarako. “Aurten pentsatzen dugu iritsiko garela kopuru horrekin herritarren beharretara, eta iristen ez bagara, hartuko dugu erabakiren bat. Izan ere, nahi dugu gazteei etxetik irteten laguntzea, bakoitzak bere bizimodua egin dezan”, azaldu du Azkoitiak.

Bestalde, Zestoan lehen aldiz banatu zituzten alokairurako diru laguntzak 2016an. 30.000 euro bideratu zituen udalak laguntza horietara, baina 9.000 euro soilik gastatu zituen. Izan ere, hiru eskaera baino ez zituzten jaso, eta horietatik bi onartu zituzten. Dena den, 2017an beste 30.000 euro jarriko dituztela esan du Josetxo Mendizabal Zestoako alkateak: “Ea jendea etxetik irtetera animatzen den”.


Ibai Marin donostiarrak ‘Indómitos’ single berria argitaratu du

Ibai Marin musikari donostiarrak bere bigarren diskoko single berria argitaratu du plataforma digitaletan: Indómitos. Argitaratu berri duena, oraindik atera ez duen diskoko bigarren singlea da, Viernes Lobo plazaratu baitzuen martxoan. Indómitos-en, Oriol Flores, Harkaitz Bastarrika, Aritz Pardina, Paul San Martin, eta Libana Taboada musikariek hartu dute parte, Mutrikuko AME estudioan grabatu eta nahastu dute Axular Arizmendirekin eta Parisko Basalte Studion masterizatu dute.

Marinek finantzaketa kolektiboko kanpaina bat abiatzea erabaki zuen uztailean, bere bigarren diskoa argitaratu ahal izateko. 4.200 euro behar zituen, eta abuztuaren 15ean iritsi zen kopuru horretara. Donostiarrak ibilide luzea egin zuen Hira taldearekin, bost disko argitaratuta: Nortasuna (2001, IZ Rock), Oztopoak gaindituz (2003, EDG Music), (SIC) (2006, EDG Music), Delay (2011, Maldito Records) eta V HIRA (2015, Elkar). Bestalde, 2018an bere bakarkako lehenengo lana plazaratu zuen: Bidean naiz. Ordutik, askotariko agertokitan eskaini ditu kontzertuak, hala nola, Kutxa Kultur Kluba aretoan, Donostiako Musikaren Egunean eta Bilboko BBK aretoan.


Hogei lagun zendu dira Pakistanen, atentatu suizida batean

Gutxienez hogei lagun hil dira Pakistanen atentatu suizida batean, bertako Gobernuak adierazi duenez. Hildako gehienak poliziak direla jakinarazi dute.

Erasoa Afganistanekin muga egiten duen Khyber eskualdean izan da, Torkham herrian.


Ezker abertzaleak Sorturen legeztatzea eta "presoen aurkako politika kriminalaren amaiera" eskatu ditu, "biok funtsezkoak direlako normalizazio politikoan eta demokratikoan aurrera egiteko"


Zaragueta Eskolako ikasleak Inauterietako kalejiran


Mikel Labaka Realeko hirugarren entrenatzailea izango da datorren denboraldian

(Argazkia: UNCITI)

Mikel Labaka (Azpeitia, 1980) Realaren lehen taldeko hirugarren entrenatzailea izango da datorren denboraldian. 2013an utzi zion azpeitiarrak futbolean jokatzeari, eta 2014-2015 denboraldiaren hasieran itzuli zen Realera, jubenil mutilen bigarren talde Eason bigarren entrenatzaile lanetan aritzeko. 2014ko azaroan, berriz, Reala Bko bigarren entrenatzaile kargua hartu zuen.

2016-2017 denboraldian Eusebio Sacristan Realeko entrenatzailearen eta Juan Carlos Andres bigarren entrenatzailearekin osatuko du talde teknikoa Labakak.

2004tik 2011ra Realeko lehen taldeko jokalaria izan zen azpeitiarra, eta ondorengo bietan Rayo Vallecanorekin jokatu zuen.


Azpeitiko Udalak hitzarmena sinatu du Kutxa eta Euskadiko Kutxarekin

Bi kutxek eskaintzen dituzten komunikazio guztiak euskaraz izan daitezen sinatu dute hitzarmena

UEMA barruan dauden 40 udalerrik sinatu dute akordioa

Azpeitiko Udalak eta UEMA (Udalerri Euskaldunen Mankomunitatea) barruan dauden gainontzeko udalerriek Kutxa eta Euskadiko Kutxarekin hitzarmena sinatu dute, udalerrietan eskaintzen dituzten komunikazio guztiak euskaraz izan daitezen.

Bi kutxek honako konpromisoak hartu dituzte, besteak-beste: langile guztiek (finkoak zein aldi baterakoak) zerbitzuak euskara egokian eskaintzeko gai izatea, bezeroei lehenengo hitza euskaraz egitea, produktuen eskaintza euskaraz egitea, txartelak euskaraz sortzea kontrakorik esan ezean eta publizitate, kartel eta esku orriak euskaraz egotea.

Bost urterako hitzarmena sinatu dutenez, urtero urtero helburu zehatzak finkatuko dituzte eta hizkuntza neurketak egingo dituzte udalek.

Azpeitia 2008ko apirilaren 5az geroztik da UEMAko kide .


Dantzari Txiki Eguna izango da igandean

Bizkargi musika eskolako, Floreaga ikastetxeko eta Xabier Munibe ikastolako dantza taldeek parte hartuko dute igandeko Dantzari txiki egunean. Dantzariak Julio Urkijo etorbidean elkartuko dira txistulari eta trikitilariekin 11:00etan, eta ondoren, Herriko plazara joango dira kalejiran. Bertan, hamaiketakoa egin eta Zazpi Jauzia dantzatuko dute 11:45ean. Dantzari txiki egunari amaiera emateko, 13:15ean berriz Plazan elkartuko dira eta hainbat dantza eskainiko dituzte.


'Patxi xarra'

Franco Erorien Haranetik ateratzeko ekitaldiari begira osatu du bere zutabe musikatua Maddalen Arzallus bertsolariak.

Franco atera dute jada Erorien Haranetik. Horri lotuta, kantu ederra osatu du Maddalen Arzallus bertsolariak.


Tramite elektronikoak egiteko B@kQ identifikazioa eska daiteke

Harrera egokitzeko lanak egin dituzte.

Oiartzungo Udalak tramite administratiboak online egiteko aukera emango du, bere webgunearen bitartez. B@kQualifikatua (B@kQ) identifikazio elektronikorako pasahitza beharko dute horretarako.

Alta ematen laguntze aldera, langile bat egongo da udaletxeko harreran. B@kQ identifikazioa pertsonala da, eta bakoitzak eskatu beharko du. NAN zenbakia, e-posta kontua eta telefono mugikor zenbaki bat beharko dituzte. KZgunean eta anbulatorioan ere eska daiteke.

B@kQ identifikazioarekin, herritarrek aukera izango dute udalarekin egin beharreko tramite guztiak online egiteko. Gainera, udaletxeko espediente guztiak etxetik ikus ditzake. Gainera, aldundiarekin, Osakidetzarekin edo Eusko Jaurlaritzarekin lotutako edozein administrazioarekin kudeaketak egiteko balio du.

Urriaren 2tik aurrera

Oiartzungo Udala bulego elektronikoa eskaintzeko prestatzen ari da, legearen eskakizunetara egokitzeko. Urriaren 2tik aurrera, udalarekin egin beharreko tramite guztiak online egiteko aukera izango dute oiartzuarrek.

Egun horretatik aurrera, pertsona juridikoak zein kolegiatutako profesionalak behartuta egongo dira edukitzera. Herritarren kasuan, hautazkoa izango da.


Esperientzia ahaztezina?

'Esperientzia ahaztezina' jartzen du sarreran, eta jende-ilara luzea pasa ondoren, beste mundu batean zaudela dirudi. Koloretako bonbilaz beteriko zuhaitzak alde batean, haien ingurutik arropa marka ezagun bateko telazko poltsaz beterik atera den neskak bat oparitu dit!

Postu txiki ugari korridore bat osatzen, karaoke bati begira gelditu naiz, agian espainiar abesti mitikoren bat abesten ere ausartuko naiz, “como una ola” edo. Mostrako patata zorro bat oparitzen dute alboan, izugarrizko jende-ilara dago, baina dedio, merezi du, debalde da eta! Aurrerago dagoen postuko dj-aren inguruan ere jendea ari da dantzan, zergatik ote dute guztiek txapel berdina? Kamioitxo batean datozen neska-mutil batzuek likore txupito batzuk eman dizkidate, zuzenean ahora! Aurrean dauzkadan zapatila zuriak erosi eta pertsonalizatzeko txokora joan naiz, eta aurpegia makillatu didaten lekutik, nire telesail gogokoenaren mozorroa jantzita argazkia atera dut, sare sozialetan traola ugarirekin elkarbanatuko dudala zin eginez, segituan noriara igotzeko. Goitik ikusten den jendetza eta argi erakustaldia izugarria da! Izenik ere ezagutzen ez dudan herrialde bateko janari pikantea jan eta beste txupito batzuk hartuta, giri bat hasi zait hizketan, glamping delakoa zer den badakidan galdezka. Kanpin-denden jauregia omen da, glamourrez betea, eta hura ezagutzera eraman nau, eskutik helduta, alkohol eta noriaren artean sortutako zorabioaz eta oparitxoz beteriko poltsaz. Baina inoiz ahaztuko ez nuen esperientzia hau ez al zen, bada, musika jaialdi bat?


Hasi da neguko merkealdia

Bailarako saltokiek goizean goizetik jarri dituzte euren erakusleihoetan %10eko, %20ko edo %30eko beherapenak iragartzen dituzten kartelak. Martxoaren zazpira arte iraungo du merkealdiak.

Saltoki batetik bestera ezberdinak dira eskaintzen diren beherapenak: %10, %20 %30... Orrokorrean, baina, %30eko beherapenaz ekin diote neguko merkealdiari bailaran. Egunek eta asteek aurrera egin ahala, eta izandako mugimenduaren arabera, handiagoak izaten dira eskainitako beherapenak. Arrasateko Kapikua dendako Ima Ruizek adierazi du, esaterako, bi aste barru %50eko beherapena jarriko duela arropetan, adibidez. Bestalde, debagoiendarrak Debagoieneko saltokietan erostera animatu nahi izan ditu Ruizek.

Bestalde, Kontsumitzaile elkartetik gomendioak eman dituzte, besteak beste: zentzuzko aurrekontu bat egitea eta erosketa zerrenda bat zehaztea, erosi nahi den produktuaren beherapenari eta kalitateari erreparatzea edo artikuluak itzultzeko aukeraz galdetzea. Eta zehaztu dute produktu guztiek izan behar dutela aurreko prezioa eta berria.


Badator aurtengo Txiki Biran

Guztira hamar ekitaldi antolatu dituzte Txiki Biran egitasmoaren baitan. Bihar, zapatua, emango diote hasiera prestatu duten egitarauari, Xalto pailazoaren emanaldiarekin.

Gaur, ostirala, aurkeztu dute aurtengo Txiki Biran egitasmoaren egitaraua, Udaleko Gazteria Saileko, Azpeitiko Kultur Mahaiko eta Sanagustin Kooperatibako ordezkariek.

Duela urte batzuk jarri zuen martxan Txiki Biran egitasmoa Gazteria Sailak, herriko haur eta gaztetxoei hilabetero ikuskizun bat eskaintzea helburu. Kultur Mahaiak duela bizpahiru urte, "herriko haurrak eta kultur taldeak gerturatzeko beharra" agertu zuen eta hori horrela, Gazteria Sailarekin harremanetan jarri zen Txiki Biran egitasmoa berreskuratzeko.

Iaz, egitasmoa eraberritu eta berriro ekin zioten Txiki Birani, Azpeitiko Kultur Mahaiak, Sanagustin Kooperatibak eta Udaleko Gazteria Sailak elkarlanean. Joan den urteko "arrakasta" ikusita, aurten ere ibilbidearekin jarraitzeko apustua egin dutela adierazi dute gaurko agerraldian.

Aurten hamar ekitaldi antolatu dituzte, abuztuan izan ezik, gainerako hilabeteetan egingo dituztenak. Bihar, zapatua, emango diote hasiera prestatu duten egitarauari, Xalto pailazoaren emanaldiarekin. Sanagustin kulturgunean izango da ikuskizuna, 16:30ean hasita.

Honakoa da hurrengo hilabeteetarako prestatu duten egitaraua:

Martxoa: Hezurrekin jolasean

Apirila: Futbolariak eta printzesak

Maiatza: Merkatu pertsiarra

Ekaina: Urrestillan jai!

Uztaila: Baltsak eraikitzen

Iraila: Metalari putz!

Urria: Mural tailerra

Azaroa: Goazen antzokira!

Abendua: Txikizinema

Ekimenen egun eta ordu zehatzak data gerturatzen ari den heinean jakinaraziko dituzte.

Helburu zehatzak

Txiki Biran egitasmoak helburu zehatzak dituela azaldu dute Udaleko Gazteria Saileko, Azpeitiko Kultur Mahaiko eta Sanagustin Kooperatibako odezkariek: "Antolatzaileok elkarlanean aritzea eta agenda bateratzea, herritarrak protagonista izatea, sormena eta transmisioa lantzea, gaztetxoak eta kultur taldeak harremanetan jarriz, herriko gune ezberdinetan ekitaldiak egitea eta ekitaldi horiek kalitatezkoak, parte-hartzaileak, bertakoak eta ondo pasatzeko helburua dutenak izatea", hain zuzen.


Nola jan elefante bat

Burujabetza partekatua eta erabakitzeko eskubidea defendatu dute Ardanza eta Ibarretxe lehendakari ohiek, eta bermeak eskatu dituzte Espainiako Estatuarekin alde biko harremana benetakoa izan dadin.

Hozkada batez ezinezkoa denez, zatika», erantzun dio norberak eginiko galderari Jose Antonio Ardanzak, hamalau urtez (1985etik 1999ra) Eusko Jaurlaritzako lehendakari izandakoak. Hizkuntza baliabide estilistikoekin jarraituz, esan du «bereizi» egin behar dela presazkoa dena eta garrantzitsua dena, ez direla nahasi behar -«sozialistek egiten dute eran»-, «konbinatu» behar direla. Eta presazkoa, hura lehendakari izandako garaian, krisialdi ekonomikoa eta indarkeria —bereziki ETArena, baina ez soilik— izan zirela, eta garrantzitsua, EAEko autogobernua garatzea, sakontzea: «Euskal gatazkaren sakoneko erroei heltzea, euskal gizarteak berezkoa duen nortasun-dualitatea aintzat hartuta». Ardanzak uste du, neurri batean behintzat, lortu zuela hori, Ajuria Eneko Itunarekin. «Baina gero betikoa gertatu zen: Espainiako alderdiek apurtu zituztela kontsentsu guztiak eta ETAk berriro ekin ziola terrorismoari». 1999. urtean izan zen hori.

Antzera pentsatzen du Ardanzaren eskutik aginte makila hartu eta hamar urtez (1999-2009) lehendakari izandakoak: Juan Jose Ibarretxek. Konbinatu bai, baina batak ez duela bestea trabatu behar azpimarratu du, eta bera horretan ahalegindu zela, ETAk bere jarduna jarraitu zein ez, akordioak lantzen, «garrantzitsua» den horri irtenbide bat emateko. Baina kasu hartan ere ezin izan zuen elefantea jan; jaterik badago.

«Agian, uko egin beharko diogu estatu baten asmoari», ondorioztatu du Ardanzak, Donostian. Eta Ibarretxek ere zalantzan jarri du helburu hori, estatu hitza aipatu gabe burujabetza partekatuaz mintzatu denean. Biek ala biek defendatu dute, ordea, erabakitzeko eskubidea, euskal gatazkaren irtenbide gisa. Eta alde biko harremana Espainiako Estatuarekin. Biek aipatu dute Kanadako eredua. Dena den, bietako inork ez du independentzia hitza erabili, hizketan aritu diren bi ordu luzeetan; sarrerako hitzak salbu, espainolez dena.

Jaurlaritzaren sorreraren 80. urteurrena gogoratzeko EHUko uda ikastaroetan antolatutako mintegi batean izan dira bi lehendakari ohiak. Francoren diktaduraren osteko beste bik ezin izan dute parte hartu, Ludger Mees ikastaroaren zuzendariak azaldu zuenez: Carlos Garaikoetxea 1980tik 1985era arte lehendakari izandakoa «atzerrian» dagoelako bidaian eta Patxi Lopez (2009-2012) Espainiako Gorteetan osaketarako negoziazioetan dagoelako, Madrilen. Gutun bana igorri dute mintegira, Jose Luis de la Granja irakasleak irakurri dituenak. Garaikoetxeak «autodeterminazio eskubidea» aldarrikatu du, «gizarte justu eta solidario» bat eraikitzeko, eta zalantzan jarri du Espainiako Estatuarekin alde biko harremana izateko aukera. Lopez, berriz, Espainiako Estatuaren federalizazioan sakontzearen alde azaldu da, «zatiak osotasunaren parte senti daitezen». Iñigo Urkullu egungo lehendakaria herengun izan zen EHUko udako ikastaroan, inaugurazio ekitaldian, eta EAErako estatus politiko berria eskatu zuen.

Lau lehendakari ohiek galdetegi berari erantzun diote, eta agertu dituzte euren agintaldiko zailtasunak, lorpenak eta porrotak, baina, bereziki, aurrera begira jarri dira, eta horri buruz aritu direnean azaldu dute argien politikari sena, Ardanzak eta Ibarretxek bereziki. Dena dela, Ibarretxek esan du «akademiko gisa» hitz egingo zuela, eta, Ardanzak ez bezala, argitu bere alderdi EAJren erabakiekin bat egingo duela «beti», ziurtasun osoa duelako hori dela egokiena, autokritika tonu batekin berak egindakoaz harro azaldu arren. «Espero dut datozenek nik baino hobeto egitea, gauza ezberdinak egitea, eta gela beste kolore batez margotzea».

Ibarretxe baino luzeago aritu da hizketan Ardanza. Argi dauka zein diren berak nahiko lukeen autogobernuaren osagaiak: erabakitzeko eskubidea, segurtasun juridikoa izango lukeen alde biko harremana Espainiako Estatuarekin, eta nazio aniztasuna aitortuko lukeen estatu bateko «bazkide» izatea. «Nazioen naziorik ez dago, batek beti hartuko dituelako mendean besteak. Berdintasun egoera batean, estatua partekatzea litzateke irtenbidea».

Independentzia, «arrisku»

Ardanzak nabarmendu du berak ez lukeela joko independentzia prozesu batera, «erradikalizazio prozesua» litzatekeelakoan. «Estatu bat apurtzen saiatzea oso delikatua eta arriskutsua da. Estatu batek arriskuan ikusten badu bere burua, eskura dituen baliabide gutziak jar ditzake martxan, egun pentsaezinak diren batzuk barne», azpimarratu du, eta GALen garaiko gerra zikinari aipamena egin dio, zeharka. «Haustura arriskuak, gainera, zuzenbidea sortzen du», azaldu du, Ibarretxeren haserrerako: «Printzipio terrorista bat da hori». Eta Ardanzak erantzun: «Horregatik diot nik inteligentziarekin eta argudio demokratikoekin erantzun behar dugula, inoiz ez indarrez». «Baina arbitroa ez dadila izan beti alde batekoa», ihardetsi du Ibarretxek.

Hori izan du lehendakari ohiak irakasle roletik aldendu den une bakarrenetakoa Ibarretxek. Bestela, azkenaldian han-hemenka azaltzen ari den tesiari eutsi dio: maila akademikoan ere justifikatzen ari direla estatuak banatzea, estatu horiek ez badituzte aintzat hartzen barruan dituzten herrien eta bertako herritaren eskubideak. Hark, baina, burujabetza partekatua defendatu du Euskal Herriarentzat, «identitateen kolaborazioan eta ez konfrontazioan» oinarritutakoa. Nolanahi den, Ibarretxek argi dauka Euskal Herriak ekonomikoki eta sozialki garatu nahi badu «euskal nortasunean sakondu» behar duela, «artikulazio politiko-juridikoa zernahi izanda ere». «Identitatean eta kulturan oinarritzen ez diren proiektuak dependenteagoak dira», haren arabera.


Jendetza Marea Urdina Elkartearen gurasoen bileran

Azkoitia eta Azpeitiako behar bereziak dituzten umeen gurasoak izan ziren bertan.

Marea Urdina Elkartea osatuko dugun gurasoak bildu ginen atzo Elkargunean. Bertan elkarteak izango duen helburua zehaztu, lan ildo nagusiak azaldu eta taldea osatzeko lehen pausoak eman ziren.

Mila esker Azkoitiko Elkarguneari bilera egiteko erraztasunak ematearren.

Marea Urdina


Goizuetako Amabirjin festak gaurtik ostiralera

goizueta festetan egongo da abuztuaren 19a arte eta ekitaldi asko prestatu dituzte aurten ere. Aurten festen hasierako itxaferoa Aimar Olaizolak botako du, azken aldian pilotan egindako lorpen guztien errekonozimendu bezala.

GAUR hasi eta datorren ostiral arte festetan egongo da Goizueta. Hasiera ofiziala bihar emango die festei Aimar Olaizolak itxaferoa botata baina, gaur ere denetik izango da. Pilota gozon finala, bazkari herrikoia... arratsaldean herri kirolak, Goizueta Hernaniren kontra. 20:00etan Gazte Txupinazoa, Batukada perkusio festa eta gauean Rock maratoia: Afonia, Biok, Leihotikan eta Banda Batxoki.

Kontzertuak, zezenak, kirola Denen gustorako ekitaldiak dituzte aurten ere Goizuetan. Kontzertuak antolatu dituzte egunero. Igandea txaranga arituko da egunero berbena ondoren. Horrez gain, Gaztetxean ere egunero izango dira kontzertuak 00:00etatik aurrera. Zezenak izango dira astelehenean goizeko 08:00etan eta arratsaldeko 18:00etan; asteartean 18:00etan; eta asteazkenean 08:00etan eta 18:00etan. Kirolik ere ez da faltako datozen egunetan. Herri kirolak gaur eta bihar arratsaldean; eta pilota partiduak astelehen, astearte, asteazken eta ostegunean 12:30etan (partidu guztiak goiko koadroan). Erraldoi eta buruhaundiak astelehen eta asteazkenean, bazkari herrikoia gaur, Euskal Presoen aldeko afari herrikoia astelehenean, bertsolariak asteartean, Umore Ona peñaren eguna ostegunean eta festari bukaera emateko sagardo probaketa ostiral eguerdian.

Goizuetako Festetako Egitaraua Abuztuak 13, larunbata

12:00 Pilota gozon finala. 14:30 Bazkari herrikoia. 18:30 Herri-kirolak: Goizueta-Hernani 20:00 Gazte txupinazoa gaztetxen. Ondoren Perkusio taldea (Batukada) 00:00 Rock Maratoia: Afonia, Biok, Leihotikan, Banda Batxoki. Abuztuak 14, igandea

12:00 Udaletxeko balkoitik jaiei hasiera emango dien itxaferoa botako da. Ondoren trikitilarien banda eta erraldoi eta buruhaundien konpartsa herriko kaleetan barrena ibiliko dira Txupinazo ondoren Etxerat-en Txosnan Euskal Presoen aldeko brindisa egingo da. 18:00 Herri Kirolak. 20:00 Umore Ona peñaren irteera, ´Igandea` txarangarekin. 00:00 Gau pasa ´Trakets` taldearekin eta ondoren ´Igandea` Txaranga herriko kaleetan zehar. Abuztuak 15, astelehena

07:00 Diana Tolosako dultzaineroekin. 08:00 Entzierroa ´Lasturko` zezenekin. 10:30 Meza Nagusia, segidan, Amabirjinarekin ohiko prozesioa. 12:00 Bonba japonesak umeentzat opariekin. 12:30 Txistularien banda eta, erraldoi eta buruhaundien konpartsa herriko kaleetan barrena ibiliko dira. 12:30 Eskuz binakako bi pilota partidu interesgarri, bat gazteen artekoa eta bestea lehendabiziko maileko afizionatuak. Ondoren ´Igandea` txaranga herriko kaleetan zehar 18:00 Zezenak Herriko Plazan. 20:00 Mariatxiak herriko plazan: Los Charros de Jalisco. 22:00 Euskal Presoen aldeko afari herrikoia Umore Ona Elkartean. Ondoren Euskal Presoen aldeko kalejira. 00:00 Dantzaldia ´Trakets` taldearekin, ondoren ´Igandea` Txaranga herriko kaleetan zehar. Abuztuak 16, asteartea

12:30 Afizionatu arteko pilota partiduak. 17:00 II Mus txapelketa Ixkibin. 18:00 Zezenak. 19:30 Bertso saioa herriko plazan: Peñagarikano, Lujanbio, Irazu, Arzallus. 00:00 Dantzaldia ´Kiñu` taldearekin, ondoren ´Igandea` txaranga herriko kaleetan zehar. 00:00 Gaztetxen kontzertua. Abuztuak 17, asteazkena 07:00 Diana Dultzaineroekin. 08:00 Entzierroa ´Lasturko` zezenekin. 12:00 Txistularien banda eta, erraldoi eta buruhaundien konpartsa herriko kaleetan barrena ibiliko dira. 12:30 Eskuz binakako bi pilota partidu interesgarri, bat gazteen artekoa eta bestea lehendabiziko maileko afizionatuak. 18:00 Zezenak. 20:00 Dixi E-McGeara taldea. 00:00 Dantzaldia ´Laiotz` taldearekin, ondoren ´Igandea` txaranga herriko kaleetan zehar. 00:00 Gaztetxen kontzertua. Abuztuak 18, osteguna

12:30 Bi pilota partidu interesgarri. Lehendabizikoan 4 1/2aren barrenean: lehendabiziko maileko afizionatuak. Ondoren aspaldiko ohitura jarraituz, Goizueta Aranoren kontra. 15:00 Umore Ona Peñaren bazkaria, ondoren 17:00ak aldera ´Igandea` txarangarekin kalez kale ibiliko dira. Kalejira berezi hau bukatutakoan zezenak Ondoren dantzaldia ´Joxelu Anayak` taldearekin. 00:00 Dantzaldia ´Joxelu Anayak` taldearekin. Ondoren ´Igandea` txarangakin kalejira. 00:00 Gaztetxen kontzertua. Abuztuak 19, ostirala

12:00 Herriko Plazan, Gipuzkoa eta Nafarroako sagardogile onenen partehartzearekin sagardo probaketa eta toka txapelketa.


Estrasburgok uko egin dio Elita Edehen eskariari

Hendaiako atxikitze zentroan daukaten lesbiana nigeriarrak gaur du kanporatzeko eguna. Baionako auzitegiak atxikitze zentroan mantentzeko agindu du, eta Giza Eskubideen Estrasburgoko Auzitegiak ez dio aske uzteko eskaria onartu. Trauma ondoko nahasmendua duela aitortu diote, ordea, eta hori izan dezake helduleku.


‘Izan zaitez Dj’ saioetarako izen-ematea zabalik

Datorren astelehen eta asteazkenerako, Izan zaitez Dj saioak antolatu ditu Hernaniko AEK euskaltegiak. Paket Flat Dj kolektiboaren eskutik, musika elektronikoa nola egiten den ikusteko aukera izango da, eta ordenagailuarekin saio praktikoak egingo dira. Informazioa lortzeko edo izena emateko, deitu 607 592 864 telefonora edo idatzi zilegieskola@aek.org helbide elektronikora. Prezioa 10 eurokoa da.


Erabilera terapeutikorako kalamua legeztatzeko eskatu dute bularreko minbiziak kaltetutakoek

Bizkaiko Bularreko Minbiziak Kaltetutakoen Elkarteko ordezkariek erabilera terapeutikorako kalamua legeztatzeko eskatu dute Eusko Legebiltzarrean. Zehazki, Legebiltzarreko Osasun Batzordeko kideekin batzartu dira, eta euren gaitzaren oinazeak arintzeko kannabisa baliagarria dela azaldu diete.

Elkarte horretako kideen arabera, kalamuak "abantaila argiak" ditu beste botika batzuen aldean bularreko minbiziak eragiten dituen min eta oinazeak baretzeko: bigarren mailako eragin kaltegarri txiagoak ditu eta beste farmakoak baino merkeagoa da.

Argigarria izan da gaitz horrekin amaierako fasean dagoen Maite Zarandonaren lekukotasuna: minbiziak sortzen dizkion min handiak kalamuak asko arintzen dizkiola azaldu die legebiltzarkideei, eta ez duela besteen ordezko botikatzat lagungarritzat baizik.

Ildo beretik, Suitzan, Holandan eta Erresuma Batuan kalamuaren erabilera terapeutikoa baimenduta dagoela nabarmendu dute.

Talde parlamentarioetako ordezkariek beren eskaera aintzat hartu eta aztertuko dutela agindu diete bularreko minbizia dutenei. Nolanahi ere, PSEko ordezkariek kalamuaren erabilera terapeutikoa baimentzeko proposamena aurkeztu dute, eta EAJk, EAk, EBk eta PPk osoko zuzenketa aurkeztu diote egitasmo horri.


Bi partidu gaur, 19:00etatik aurrera

Bi pelota partidu jokatuko dira gaur, 19:00etatik aurrera Hernaniko kiroldegian: Altuna-Lizeaga/Urkizu-Etxegoien seniorretan, eta Arizmendi-Lazkano/Beloki kadeteetan.


Maiatzaren 15ean, “Irakasle izatetik erraztaile izatera” jardunaldia, Eskoriatzako campusean

Aurtengo Hezkuntza Berrikuntza jardunaldiak "erreztailearen" rola hartuko du hizpide. Hizlarien artean, Carlos Magro aditua egongo da.

Maitzaren 15ean, Hezkuntza Berrikuntza jardunaldiaren 5. edizoa egingo da Eskoriatzako campusean. Aurtengo edizioak, eta “Irakasle izatetik erraztaile izatera” lelopean, egungo hezkuntzan ezinbestekoa den "erraztaile" rola jorratuko dute.

Gaia lantzeko, punta-puntako bi profesionalek hartuko dute parte ekitaldian: Carlos Magro (argazkian) berrikuntzan, hezkuntzan eta estrategia digitalean adituak eta Eugenio Astigarraga Humanitate eta Hezkuntza Zientzien Fakultateko ikertzaileak.

EGITARAUA

09:00-09:15. Harrera. Begoña Pedrosa (Humanitate eta Hezkuntza Zientzien Fakultateko dekanoa).

09:15-10:00. Hitzaldia. “Hezkuntza garai aldakorretan”. Eugenio Astigarraga (Humanitate eta Hezkuntza Zientzien Fakultateko ikertzailea).

10:00-12:30. Taller y ponencia. “Aprendizaje colaborativo y experiencial: reflexión sobre los nuevos roles para el aprendizaje”. Carlos Magro (experto en innovación, educación y estrategia digital).

IZEN-EMATEA

Ekitaldia irekia da, baina interesatuek aldez aurretik eman beharko dute izena interneten. Maiatzaren 13a arte egongo da irekita epea izena emateko: bete izen-emate formularioa.


Egon hadi lo...

Silvan Dillier suitzarrak irabazi du Italiako Giroko seigarren etapa, Jasper Stuyveni aurrea hartuta. Bob Jungels lider da oraindik ere

Lerro hauek irakurtzerako oraindik haserrea baretu ezinik ibiliko da Jasper Stuyven (Trek). Eta ez da gutxiagorako, berea zirudien garaipenari ihes egiten utzi ziolako atzo, Italiako Giroko seigarren etapan. Silvan Dillierrek (BMC) zapuztu zuen flandriarraren nahia. Suitzarrak erasoa jo zuen Terme Luigianeko azken aldapetan, eta Stuyven gai izan zen haren gurpilari eusteko, baina horretan geratu zen ahalegina, eustera, ez baitzen gai Dillierri aurrea hartzeko. Garaipenak distira emango dio 26 urteko txirrindulariaren palmaresari, apala baitzen atzo arte —hiru garaipen besterik ez zuen, guztiak bigarren mailako itzulietan lortutakoak—. Orain artekoak, ordea, txiki geratuko dira atzo lortutakoaren ondoan.

Dillierrek dena egin zuen ondo. Eguneko ihesaldian sartu zen, Stuyven, Mads Pedersen (Trek), Lukas Poestlberger (Bora) —lehen etapako irabazlea— eta Simone Andreettarekin batera (Bardiani). Bostek hasi eta berehala egin zuten aurrera, eta etapa osoa egin zuten ihesean. Gero, azken metroetan, Dillier gai izan zen 217 kilometroan egindako lanari errematea emateko.

Suitzarrak asko dio eskertzeko tropelari, edo zehatzago izanda, tropelak erakutsitako utzikeriari. Ihesaldiari zortzi minutu pasatxoko aldea lortzen utzi zion, eta, bete-betean lanean hasi zenerako, berandu zen jada. Terme Luigianeko maldetan, gainera, ez zen izan faboritoen arteko eraso txikiena ere. Hala, Bob Jungels luxenburgotarrak (Quick Step) batere estutasunik gabe eutsi zion lidergoari. Ezusterik ezean, gutxienez igandera arte jarraituko du maglia arrosa soinean eramaten, hurrengo bi etapak zailtasunik gabekoak baitira.


Alderdi guztietako kideek gogoratu dute Blanco Ermuan

Blancoren omenezko plaka bat jarri, eta lore eskaintza egin dute.

Miguel Angel kendu ziguten, baina askatasuna eta demokrazia konkistatu genituen", esan du Carlos Totorika Ermuko alkateak. Protagonismo handia izan zuen Totorikak duela 20 urteko ordu latz haietan, eta bera izan da gaur ere udalak antolatutako ekitaldiaren buru. "Politikaz ahopean bakarrik hitz egiten zen garaia" atzean utzita, orain ETA desegitea eta barkamena eskatzea falta dela ohartarazi du.

Haren ondoren, Jose Maria Calleja kazetariak hartu du hitza. Hark azpimarratu du Blancoren hilketak "haserrea eta egonezina" sortu zituela, eta jendea "inplikatzen" hasi zela. Urte luzez ETA "garaiezin" ikusten zela azaldu du, baina Blancoren bahiketak gizartean eraldaketa bat sortu zuela.

Bi hitzaldien ondoren, lore eskaintza egin dute Blancoren omenez jarri duten plakaren alboan.

Hainbat ordezkari politiko izan dira ekitaldietan. Eusko Jaurlaritzako ordezkariak joan dira: adibidez, Estefania Beltran de Heredia Segurtasun sailburua joan da, baita legebiltzarreko lehendakari Bakartxo Tejeria ere. Horiez gain, alderdi guztietako ordezkaritza zabala ere izan da Ermuan: esate baterako, Itxaso Atutxa EAJren BBBko burua, Idoia Mendia PSE-EEko idazkari nagusia, Alfonso Alonso EAEko PPren burua, Nagua Alba Ahal Dugu-ko idazkari nagusia... Sortuko kide bat lehenengo aldiz izan da Blanco oroitzeko ekitaldian: Julen Arzuaga. Ez da hura izan EH Bilduko kide bakarra; han ziren Maddalen Iriarte legebiltzarkidea eta Pello Urizar EAko idazkari nagusia ere.

Arzuagari ez diote ongietorria egin guztiek. Alfonso Alonsok esan du hura "sobera" zegoela gaur eta "bere irudia zuritzeko" joan dela ekitaldira.


[Emaitzak] Irungo futboleko talde guztien artean, puntu bakarra asteburuan

Erroibide Irun saskibaloi klubaren talde guztiak.

Jardunaldi eskasa izan da futbolean Irungo talde nagusientzat. Senior Mailako talde guztien artean, puntu bakarra lortu dute (7 talde daude). Puntu hori Real Unionen talde nagusiak lortu zuen, Mirandesen zelaian. Beste guztiek, Mariñoko emakumeen taldea barne, galdu.

Bidasoak, bestalde, espero ez zuen porrota jaso zuen Galizian, Morrazoren kantxan. Gol bakarragatik galdu zuen, baina bidasoarren orain arteko Asobal Ligako martxa ikusita, aurreikusita zuten emaitza hobea lortzea, Morrazo behealdean zegoelako sailkapenean.

Jarraian dagoen zerrendan, hiriko talde nagusien emaitzak:

FUTBOLA

Bigarren B Maila

Mirandes-Real Union 2-2

Emakumeen Euskal Liga

Aurrera-Mariño 3-2

Gizonen Erregional Ohorezko Maila

Real Union B-Tolosa 1-2

Gizonen Erregional Preferentea

Mariño-Mundarro 0-3

Touring-Dunboa Eguzki 1-0

Gizonen Lehen Erregionala

Dunboa Eguzki-Pasaia 1-3

Landetxa-Oiartzun 0-2

ESKUBALOIA

Asobal Liga

Frigorificos Morrazo-Bidasoa 20-19

Gizonen Gipuzkoako Lehen Maila

Bidasoa-Urnieta 27-25

SASKIBALOIA

Gizonen Euskal Liga, Bigarren Maila

Urdaneta-Erroibide Irun 73-79

Gizonen Gipuzkoako Bigarren Maila

Ez dute jardunaldirik izan asteburuan.

ERRUGBIA

Gizonen Euskal Liga, Bigarren Maila

Ez dute jardunaldirik izan asteburuan.


Giro ederrean ospatu dute Xoxoteko aterpearen lehenengo urteurrena

Gaur, igandea, Xoxoteko aterpearen lehen urteurrena ospatu dute, iazko irailaren 1ean hartu baitzuten hain justu Beni Odriozolak eta haren lantaldeak Xoxoteko aterpea kudeatzeko ardura. Hainbat ekitaldi izan da egunean zehar, eta giro polita nagusitu da. Jan-edanerako aukera izan dute Xoxotera joan direnek, paella erraldoia egin baitute aterpean. Horrez gain, hainbat kontzertu ere izan da; besteak beste, Oreka TX, Maider Zabalegi eta Eskilarapeko Jazz 4 taldea igo dira agertokira.

Hona hemen gaurko argazki bilduma: (Argazkiak: Beni Odriozola)


Urkiolako igoeran arretaz gidatzeko deia

Segurtasun Sailetik jakitera eman dutenez haizeak hainbat zuhaitz bota ditu Urkiola inguruan. Hori horrela, arretaz gidatzeko deia egin dute.


Pasaiako 60 merkatarik euskarak euren zerbitzuaren kalitatea handituko duela baieztatu dute

Pasaiako Udalaren eta Laurak Bat Merkatari, Ostalari eta Zerbitzu elkarteak elkarlanean, eta Lotura Films enpresaren laguntza teknikoarekin, udalerriko 60 merkatarik euskararen normalizazioaren aldeko aurrera urratsa egin dute. Horiek uste dute euskaraz zerbitzua ematea, ematen duten zerbitzuari kalitate erantsia gehitzea dela, herritarren beharrei hobeto erantzungo dietela, alegia. Hortaz, horren berri emateko K kalitate ikurra izango dute euren atarietan; euskararen erabileran eragiteaz gain, tokiko establezimenduetan kontsumitzeko aukera ere bada Pasaiako merkatarientzat iniziatiba, kalitate kanpainaren leloak iragarri bezala: Ez gelditu atean, sartu kalitatean euskaraz. Amaia Agirregabiria alkateak nahiz Migel Mari Torrea Euskara arloko zinegotziak dendarian urratsari balioa eman zioten, eta alkateak esan zuenez,”Pasaiako establezimenduetan erosteko eta kontsumitzeko mezua, eta euskaraz erosteko eta kontsumitzeko mezua” da helarazi nahi dena.

Atzo aurkeztu zuten Donibaneko Ontziola jatetxean sentsibilizazio kanpaina, finean, marketin kanpaina dena: horren helburua da, Ramon Illarregi Laurak Bateko kideak esan zuenez, “zerbitzua euskaraz eskaintzeko merkatari asko gaudela erakustea”. Eta agerraldian adierazi zutenez, ez da bakarrik azaleko konpromisoa. Sakonekoa da.

Itxurari dagokionez, egitasmoarekin bat egin duten dendariek K eranskailua izango dute dendaren atarian, poltsek Lotura Films-ek egindako logoa eramango dute ere, eta taberna nahiz jatetxeen kasuan zapiek ere K handia daraman irudia izango dute. Baina sakoneko konpromisoa da euskararen aldeko urratsa ematearekin, horri herritarrek erantzun behar diotela. Bi aldeko konpromisoa da, hortaz. Eta lehen hitza euskaraz egiteaz gain, komertzioetara doazen haur eta gazteei, baita haiek lagunduz doazenei ere euskaraz egitea da dendarien xedea.

Eta sakoneko konpromiso horren barruan ere, euskara ikastaroak, komertzioa sustatzekoak, edo tutoretza arloak (irakaslea dendara joango da asteko lanak proposatzera eta adostera) landuko dituzte dendariek. Horietan izena emateko dei orokorra egin du Udaleko Euskara zebitzuak, eta 943 00 43 30ra deituz eman daiteke izena.

Kalitatea, eta bisita gidatuak

Lotura Films-eko Juanba Berasategi sanjuandarrek, kanpainarako egindako diseinuaren gaineko azalpenak eman zituen atzo. Merkataritzaren kalitatea, produktuen kalitateaz harago doala esan zuen. Tradizionalki tratuak egiteko hitzak zuela garrantzia esan zuen, adostasunera iristeko hitz egin behar zela, eta hortaz, hizkuntzarekiko jarrera ezinbestekoa zela. “Euskaraz egiteak kalitatea ematen dio hizlariari. Euskaraz egiten badigute, kalitatezko tratua ematen digute euskaldunoi. Plusa dauka dendak”. Horrela, dendek izango dituzten eranskailuak, bi erakoak izango dira, denek ala denek K erraldoia izateaz gain, K txiki bat edo bi izango dituztelarik: bi K izango dituzte zerbitzua euskaraz emateko konpromisoa hartu duten 60 dendariek; eta K bat izango dute horretarako bidean daudenek.

Eta egitasmoaren partaide diren establezimenduetara bisita gidatuak egingo dituzte, Ainhoa Mariezkurrenaren gidaritzapean. Zehatz, 35 establezimendu bisitatzeko aukera izango dute udalerriko ikastetxeetako eta euskaltegietako ikasleek. Orain hasi eta abenduaren erdialdera arte egingo dituzte horiek lehen txandan, eta urtarrilean abiatuko dituzte berriz ere.


Laster arte

Informatika orojaleari esker, hemerotekara jo barik jakin dezakegu 2009az geroztik hemen izan gaituzuela, Anbotok eskaini digun zutabetxo honetan, bi hiletik behin-edo.

Gure ordenagailuan, ordutik, Anboto izeneko karpetatxo bat dugu, eta han dagoenari begira euskal teatroaz, kanpoan egiten denaz, zirkuaz, prezioaz, BEZaz, antzerkigintza sustatzeko proiektu berri eta ez hain berriez, publikoaz, ikusleez, epailez, artearen munduko altruismoaz, prezioaz eta presioaz, sormenaz, etsipenez eta poztasunez, edota futbolari diogun inbidiaz berba egin dugu.

Alegia, gure lanaren berezitasunak eta gogoetak aireratzeko eta zuekin partekatzeko erabili dugula zutabetxo hau urte mordoxka batean. Honezkero, igarriko zenuen halako errepasoari agur kutsua dariola. Halakoetan esaten den moduan, akaso gero arte baino ez.

Ezinbestean, eskerrak Anbotoko Itsasori, tarte honetan parte hartzeko luzatu zigun eskaintzagatik, maketatzaile eta zuzentzaileari, sarri, epeak azken segundorarte urratu izanagatik. Beraz, mila esker gurekin izandako pazientziagatik, zuzendaritzari iritzi artikulu bizefaloa egitea onartu zigulako. Eta, zelan ez, eskerrak zuri, irakurtzen zauden horri, hala bada, gure berbaroa zentzuz jantzi duzulako.

Paperean ez, baina teatroan erraz topatuko gaituzu, zerbaitetan lagundu baldin bazaitzakegu erdu gurera. Laster arte, agustiñak!


Laugarrenez jarraian, erreleboen lasterketak hiriko kaleak hartuko ditu

Bidasoa Atletiko Taldeak (BAT) ‘Osasun Miliak’ jardunaldia antolatu du datorren hilaren 31rako (igandea). Gaur aurkeztu dute Errelebo Lasterketa izenez ere ezaguna den probaren laugarren edizioa, Ficobako Iñigo Lavado jatetxean. Bertan, taldeko eta udaleko ordezkariez gain, babesle eta antolatzaileak ere izan dira.

10:00etan ekingo diote egunari, azken lau urteetan klasikoa bilakatu den tipi-tapa paseoarekin. Ordubete luzez, hiriko adinekoek hiria zeharkatuko dute. BATetik diotenez, ez da beharrezkoa izena ematea.

10:45an aldiz, 4×1 milia erreleboen lasterketari ekingo diote, Joseba Sarriegi taldeko zuzendaritza batzordeko kideak esan bezala, “arrakasta handia” duena. Lasterkari bakoitzak milia bana (1.609 metro) zeharkatu beharko du, eta Zabaltza inguruan lekukoa pasa beharko dio kideari. Proba honetan, enpresen zein kuadrillen sailkapenak izango direla jakinarazi dute.

Gipuzkoako Kirol Egokituaren Federazioarekin elkarlanean, 11:00etarako milia egokitua proba antolatu dute. Ondoren, milia erdiko froga egingo dute aniztasun funtzionala duten herritarrek.

Binakako 3 miliako frogarekin amaitutzat emango dituzte igandeko lasterketak. 12:00etan izango da, Zabaltza plazatik hasita ere (talde mistoak egin daitezke).

Era berean, goizean zehar Zabaltza plazan haurrentzako dozenaka kirol jarduera eskainiko dituztela jakinarazi dute antolatzaileek. Gainera, herritar orok proba solidario batean parte hartzeko aukera izango du. Familien arteko lasterketa izango da, eta adin tarte guztiek izango dute aukera parte hartzeko. 3 euroko izen ematea egin beharko da, eta bildutako diru guztia Minbiziaren Aurkako Espainiako Erakundeak jasoko du.

Probetan izena emateko interesa dutenek, hilaren 30era bitarte aukera izango dute; Kirolprobak-en webgunean egin daitezke.


Orion izan diren haur sahararrak kanpalekuetara itzuli dira

Aurten, zazpi haur saharar izan dira Orion, Getarian eta Zarautzen. Ekainaren 25ean iritsi ziren, eta bi hilabetez izan dira bertan. Orain, uda pasatu ostean, Saharako kanpalekuetara itzuli dira. Saharautzek adierazi duenez, "zazpi ume zoragarrik arrasto ahantzezina utzi dute".

Abuztuaren 2an Sahara Gara Eguna antolatu zen Zarautzen, Sahararen aldeko elkartasun jaialdia, eta bertan izan ziren haur sahararrak. Saharautzen aurten haur sahararrak hartzeko familia gutxi aurkeztu zirela adierazi zuen arren, "lan aparta" egin dutela gehitu du, eta eskerrak eman dizkie.


Bost gizonezko atxilotu dituzte Nafarroan indarkeria matxista egotzita

Emakumeen aurkako erasoak Atarrabian, Tuteran, Figarolen, Kaparroson eta Zangozan izan dira.

Foruzaingoak bost gizonezko atxilotu ditu indarkeria matxista egotzita, Atarrabian, Tuteran, Figarolen, Kaparroson eta Zangozan.

Atarrabian, 39 urteko gizonezko bat atzeman dute amari eraso egitea leporatuta. Amak semearen kontrako salaketa jarri zuen, tratu txarrak emateagatik, iraintzeagatik eta mehatxuengatik.

Horrez gain, urruntze agindua eskatu zuen, eraso egingo zionaren beldur zelako.

Tuteran 39 urteko beste gizonezko atxilotu dute, emazteari tratu txar fisikoak eta psikologikoak emateagatik. Epaiketa egin bitartean, erasotzaileak galarazita izango du biktimarengana hurbiltzea edo harekin hitz egitea.

Figarolen eta Kaparroson beste bi gizonezko atxilotu dituzte, 37 eta 51 urtekoak, hurrenez hurren.

Bi kasuetan, bikotekideak jipoitu dituzte, seme-alabak aurrean zirela. Biktimek salaketa jarri eta urruntze agindua eskatu dute.

Zangozan 47 urteko gizonezko bat atzeman zuten, emazteari eraso egiteagatik. Alabak ohartarazi zuen Foruzaingoa, aita ama jotzen ari zela kontatuz.

Foruzainak bertaratu zirenean, erasotzaileak uko egin zion atea irekitzeari eta indarrez sartu ziren etxean. Gizonezkoak jarrera bortitza agertu zuen eta agenteek indarrez atxilotu zuten. Tratu txarrak eta desobedientzia larria leporatu dizkiote.


Osasun larrialdi egoera deklaratu du Eusko Jaurlaritzak

Behin egoera hori ezarrita, Eusko Jaurlaritzak eskumen bereziak izango ditu. Besteak beste, herritarrak kofinatzeko, arrisku tokietara sartzea galarazteko eta zerbitzu pribatuak baldintzatzeko aukera izango du.

Iñigo Urkullu Eusko Jaurlaritzako lehendakariak agerraldia egin du oraintsu, koronabirusaren pandemia dela eta erakundeak hartu dituen neurriak azaltzeko. Hain zuzen ere, osasun larrialdi egoera deklaratu du Eusko Jaurlaritzak, eta egoera hori izanik, hainbat eskumen berezi izango ditu. Batez ere, Larrialdiak Kudeatzeko Legearen zortzigarren artikulua izan du hizpide lehendakariak, eta, horren arabera, hainbat neurri hartu ahal izango dituzte egoerak bere horretan segitzen duen bitartean.

Besteak beste, herritarrak kofinatu ahal izango ditu beren etxeetan edo leku seguruetan, legearen testuaren arabera. Gainera, herritarrak leku arriskutsuetatik atera edo urrundu ahal izango dituzte. Horrez gain, zerbitzu publikoen eta pribatuen erabilera mugatu edo baldintzatu ahal izango dute, baita ondasunen kontsumoa ere. Eta leku batzuetan ekitaldiak egitea galarazi edo mugatu ahalko dute, baita arreta, prebentzio edo jokabide jakin batzuk hartzeko betebeharra ezartzea ere.

Jaurlaritzak epe muga jakin batean hartu ahal izango ditu neurri horiek; hain zuzen, osasun larrialdi egoerak irauten duen bitartean hartu ahalko ditu neurriak lehendakariak. Krisi kabinete batek lagunduko dio horretan Urkulluri; Gobernu Kontseiluko kide gutxi batzuk osatuko dute kabinetea. Hartutako neurriek arriskuarekiko proportzionalak izan beharko dute, eta ez dute inolako kalte ordainik jasotzeko eskubiderik emango.


Landarea jasotzetik jaterainoko bidea


Seme-alaben giza trebetasunak eta autoestima lantzeko solasaldia martxoaren 20an Donezteben

Ortzegun arratsaldeko 16:45etik 18:45era eskainiko du Nahia psikoterapia zentruak isntitutuko liburutegian

Gure seme-alaben giza trebetasunak eta autoestima lantzen izenburupean solasaldia eskainiko du Nahia psikoterapia zentruak martxoaren 20an, ortzegun arratsaldeko 16:45etik 18:45era Doneztebeko Mendaur institutuko liburutegian.

Gure seme-alaben giza trebetasunak eta autoestima lantzen izenburupean solasaldia eskainiko du Nahia psikoterapia zentruak martxoaren 20an, ortzegun arratsaldeko 16:45etik 18:45era Doneztebeko Mendaur institutuko liburutegian.

Malerrekako Mankomunitateak, Mendaur Institutuak eta Mendaur Guraso Elkarteak antolatutako ekimena edozein adineko seme-alabak dituzten gurasoei zuzenduta dago.


Carrera: "Hurrengo pausoek kezkatu egiten naute"

Bere aitak Mutiozabal ontziolan egin zuen lan. Ontzigintzarekiko zaletasuna odolean darama Ramon Carrera Txankak. Pozik dago Mutiozabal erosi dutelako, baina ontziolaren etorkizunak arduratu egiten du.

Aitagatik duzu gertuko Mutiozabal.

Aita 25 urterekin hasi zen hemen. Lehenago Ortzaikan egiten zuen lan, baina hemen ontzi handiak egiten hasi zirenean han fundamentua gutxitu zen. Mutiozabal, orduan, Ostolazaren Astilleroa zen eta aita orduan etorri zen. 25 urterekin egin zuen aitak lehendabizikoz itsasontzi bat. Aitagatik jaso ditut Mutiozabalen egin ziren itsasontzien planoak.

Eta zuk?

Guk ez dugu hori ezagutu. Galizian ibili ginen, han egin baitzuten Gure Nahia. Donostiarako, baina txikia. Aitak plantillak egin zituen, eta hortik abiatu ginen, baina bera hil eta urte betera bukatu genuen.

Ontzigintza asko aldatu da, ezta?

Nik ikusten nuen hortik ezin zela bizi. Umerik ez baduzu, agian; baina familia baduzu, ez. Azken ontzia nik zazpi urte nituela egin zuten. Sei-zazpi langile finko inguru zeudela esaten dute, eta, gero, neguan, laguntzera arrantzale gehiago joaten zirela.

Orain begira, ia erortzear dago Mutiozabal.

Etsituta negoen. Saiatu ginen hori berreskuratzen, baina ez zela hala izango uste nuen. Pena ematen zidan horrela egotea.

Bideragarritasuna ikusten diozu? Zein erabilera izango duela uste duzu?

Museo bizia izateko asmoa dutela esan ziguten. Eraikina txukun jarrita, txarrena da egurrak ontzigintzan ez duela etorkizunik. Gaur egun jendeak ez du egurrezko ontzirik nahi, kapritxoagatik ez bada. Egurrezko gehienek ere plastikoa daukate emanda.

Hurrengo pausoek kezkatu egiten naute. Entzun ditut kontuak, baina ez dakit. Ez dakit zer erabilpen emango zaien. Munduan eskola bakarra dago, Quebecen.Etorkizuna izango balu toki gehiagotan egongo litzake. Ez dakit.

Baina berreskuratzeak ilusioa egingo zizun, ezta?

Bai, azkenengoa delako, eta gure herriaren historiaren parte delako.


Bi mendate itxi dituzte Araban eta sei Nafarroan, elurraren ondorioz

Gainera, hainbat lekutan kateak behar dira zirkulatzeko. EAEn abisu horia ezarri dute, elurra dela eta.

Eusko Jaurlaritzak abisu horia ezarri du gaurko, 500 metrora elurra egin dezakeelako. Gainera, barnealdean izozteak izango dira, eta 100 km/h-ko haizeteak leku babesgabeetan. Abisu horiak bihar arte iraungo du.

Eguraldiaren ondorioz, bi mendate itxita daude Araban: Opakua eta Herrera.

Gainera, Bernedon eta Zaldiaranen, autoek kateak behar dituzte zirkulatzeko, eta kamioi eta ibilgailu artikulatuentzat itxita daude. Salinasen ere, kateak behar dira edozein ibilgailurekin zirkulatzeko.

Halaber, Trafiko Zuzendaritzak honako mendate hauetan arreta handiz gidatzeko eskatu du: Aiurdin, Altube (AP-68), Azazeta, Barrerilla, Garate, Kruzeta, Okina, Artikutza, Deskarga, Gontzugaraigana, Udana, Urraki, Barazar, Bikosgana, Kanpazar, Herrera eta Ubal.

NAFARROA

Foru Erkidegoan, bigarren mailako errepide sareko sei mendate itxi dituzte, eta sei errepidetan kateak behar dira.

Gainera, Araba eta Lapoblacion lotzen dituen Bernedoko mendatea ere itxita dute.

Errepideei dagokienez, honakoak itxi dituzte: Urkiaga, Aralar, Matamachos, Belagua eta Izaba-Zuriza errepidea (NA-2000).

Bestalde, errepide hauetan kateak behar dira: NA-137, NA-140, NA-120, NA-718, NA-1740 eta NA-4453.

Goiz osoan zehar elurra eta euria izan dira nagusi Iruñean, eta hainbat arazo sortu dira, Udaltzaingoko iturriek jakitera eman dutenez. Informazio horren arabera, egoerak txarrera egin du 13:00etan, eta hiriko erdiguneko zenbait kale itxi behar izan dituzte. Taxoare kalea, esate baterako, gatza botatzeko itxi behar izan dute; eta Unibertsitaterako errepidea ere moztuta egon da, ur-putzu handiak sortu baitira.

Arga ibaia, oraingoz, ''alerta mailatik oso behera'' doa, baina egoera gertutik zaintzen jarraitzen dute.

ASTEBURUKO EGURALDIA

Euskalmeten iragarpenaren arabera, gaur negu beteko giroa izango da. Kantauriar isurialdean euria erruz botako du, eta tarteka kazkabarra egingo du, kostaldean batez ere. Elur-maila 500-700 metroan kokatuko da. Bestalde, haizea zakar ibiliko da, haizeguneetan, kostaldean eta Ebro bailaran, bereziki. Tenperaturak behera egingo du apur bat eta giroa hotza izango da.

Larunbat goizean zerua oso hodeitsu egongo da eta euria egingo du, kantauriar isurialdearen mendebaldean batez ere. Lurraldearen hegoaldean, giro hobea izango da; prezipitazio gutxiago espero da eta zerua ere argiago egongo da. Iparraldeko haizeak gogor joko du, kostaldean eta mendi inguruetan bereziki Gauean haizeak mendebaldera egingo du eta indarra galduko du. Tenperaturari dagokionez, ez da gorabeherarik espero, eta barnealdeko zenbait tokitan izotza egingo du.

Igande arratsaldean fronte hotz batek kantauri itsasoa zeharkatuko du eta arratsaldean eguraldiak nabarmen egingo du okerrera. Dena den, goizean eguraldi polita izango da, eguzkia ikusteko aukera izango da. Eguerditik aurrera zerua estaltzen joango da eta euritara egingo du. Egunaren amaieran trumoiak jo eta txingorra ere egin lezake. Goizean hego-mendebaldeko haizeak joko du eta iluntzean ipar-mendebaldera egingo du. Tenperatura maximoak igo egingo dira, kantauriar isurialdean bereziki. Alabaina, gauean tenperatura asko jaitsiko da eta elur-maila ere bai, 500--600 metroan kokatuko da.


Kukai dantza taldearen "Soka" ikuskizuna bihar, herriko plazan

Arrasateko kultura sailak antolatutako "Udazabal" programaren barruan, bihar, egubakoitza, "Soka" deritzon ikuskizuna egingo du Kukai dantza talde ezagunak. Aipatutako dantza emanaldi hori, kaleko ikuskizun dinamikoa eta indar handikoa da; bost dantzarik eta bi perkusio jotzailek parte hartzen dute. Jarraian duzue entzungai, Jon Mayak, Kukai taldeko dantzaria eta taldeko bultzatzailea denak, Arrasate Irratian eman dituen azalpenak.

Euskal sustrai tradizionaleko dantza eta gaur egungo erritmoekin batzen ditu "Sokak". Kukai dantza taldearen ikurra da, aintzinako tradizioa gaur egunekoa bihurtzea; oraingoan ere helburu hori du. Hitzordua, bada, uztailak 10, egubakoitza, 20:00etan, Arrasateko herriko plazan.


Presidenteorde ohi erreformista atxilotu dute

Mohamad Ali Abhati Irango Gobernuko presidenteorde ohi erreformista atxilotu egin dute gaur bere etxean. Mohamed Jatami presidente izan zenean egon zen karguan hura.

Armak zituzten gizonezko batzuek atzeman dute, bart, eta Abhatiren senideek eta ingurukoek ez dakite nora eraman duten.

Abtahi bere blogean Mehdi Karrubi erreformistaren alde azaldu da hauteskunde kanpainan, eta Karrubik ere uste du bozetan iruzurra egon dela.


Biteriko asteburuko zine emanaldiak hasiko dira bihartik aurrera

Ostiraletik igandera helduentzat ‘Extrañas coincidencias’ jarriko dute eta haurrentzako ‘Los 4 fantásticos’.

ASTEBURU honetan hasiko dira berriro ere Biteri kultur etxeko asteburuko emanaldiak. Astero-astero bi pelikula emango dituzte bat helduei zuzendua eta bestea haurrei zuzendua. Asteburu honetan helduentzako Extrañas coincidencias komedia jarriko dute eta haurrentzako Los 4 fantasticos akziozko filmea.

Helduentzako pelikulak honako ordutegia izango du: Ostiralean 22:30etan; larunbatean 19:30etan eta 22:30etan; eta igandean 22:30etan. Haurrentzako pelikula larunbata eta igandean izango da 17:00etan.

‘Extrañas coincidencias’

Komedia honen zuzendaria David O.Russell da eta aktore nagusiak: Dustin Hoffman, Isabelle Huppert, Jude Law, Jason Schwartzman, Lily Tomlin, Mark Wahlberg, Naomi Watts, Jake Muxworthy, Kevin Dunn. Jendearen bizitza sakonetik aztertzen duten detektibeen istorioa kontatzen da.

‘Los 4 fantasticos’

Akziozko filme honetan 4 ikertzailek espaziora bidaiatzen dute. Bertan ekaitz kosmiko baten eraginez hainbat aldaketa jasango dituzte. Lurrera itzultzean berehala konturatuko dira bakoitzak botere sobrenatural bereziak eskuratu dituela. Zuzendaria da: Tim Story.


Garbigunea, berrerabiltzeko objektuz betea

Oporraldia, etxea txukuntzeko urte garai egokia izaten da askorentzat. Badirudi eguberrietan halako zerbait gertatu dela. Behar ez ziren gai asko, Garbigunera eraman ditu hainbat herritarrek. Eta pasa den ostiralean behintzat, instalakuntzak berrerabiliak izateko zain dauden gaiez betea zegoen. Batzuk eramateko erreserbatuak daude jada. Aipatu modu ordea, beste hainbat objektuk berrerabiliak izateko erakusgai egoten jarraitzen dute Atalluko gunean. Doan hartu daitezke. Haietako asko, egoera onean gainera. Garbigunera gerturatu eta doan hartu daitezke:

Altzariak

-Aulki asko: kanpinetakoak, etxerako…

-Armairuak.

-Somier tolesgarriak.

-Koltxoiak

-Arraskak.

-Pertxak.

-Baxera eta mahai-tresnak.

-Lanparak.

-Baldak.

-Umeak arropaz aldatzeko tramankulua.

Apaingarriak

-Plastikozko eta portzelanazko lorontziak.

-Denetariko apaingarriak.

Informatika/Teknologia berriak

-Inprimagailuak.

-Idazteko makina.

-Ordenagailuak.

Aisia

-Telebistak.

-Jostailuak, panpinak.

-Euskaraz eta erdaraz argitaraturiko liburu ugari.

-Haurrentzako bizikleta.

-VHS bideoak.

-Liburuak.

Kirolak

-Eskiak.

-Patinak.

Garbiguneko ordutegia:

-Astelehenetik ostiralera: goizez, 10:15-13:00 artean; arratsaldez, 16:00-19:00 artean.

-Jai egunak ez diren larunbatetan: 9:00-13:00 artean.

Informazio gehiago: 943 21 49 77 edo sanmarko@sanmarko.net


HELEParentzat, kutxak hutsik

2016an eta bereziki urte bukaeran, tarrapatan, hainbat xede edo diru transferentzia handi bozkatu dira herri elkargo anitzetan. Batzuetan HELEParen kontrakoek bultzaturik, besteetan dirua herrietan utzi nahiz.

Ezker-eskuin entzun da herri elkargo anitzetan 2016. urtean hartu erabaki harrigarrien berri. Urte hasieran HELEP Herriarteko Lankidetzarako Erakunde Publikoa sortzekotan egon ez balitz, ezinezkoa zitekeen erabaki desberdinen arteko lotura egitea, baina hala gertatu da. Xede batzuk erdi-isilean bozkatu badira ere, beste batzuek salaketa ukan dute ordainean. Abuztuan, adibidez, EH Baik jo zuen deiadarra HELEParen kontra, eta “ongi lotua den muntatze juridiko finantzario bat” dela salatu.

Informazio gehiago Ipar Euskal Herriko Hitzan.


Areto-futboleko azken fasea hasi da asteburuan

Txintxarri

XXV. Areto-futbol txapelketa herrikoiak ligako azken faseari eta Kontsolazio txapelketari ekin dio asteburu honetan. Aurtengo denboraldian, Ostadar Kirol Fundazioak antolatzen duen txapelketa herrikoian 28 futbol taldeek bi taldetan parte hartu dute, lehen zatian. Talde bakoitzeko lehen 8ak sailkatu dira hurrengo faserako, azken faserako, alegia. Gainontzeko taldeek Kontsolazio Txapelketa jolastera sartu dira.

Txus Alonsok, txapelketako antolatzaileak, lehen fasearen balorazio bat egin digu: "lehenengo fasea izateko santzio dezente jarri behar izan ditugu, bai jokalari, bai taldeei. Baina, batez ere, jokalariak zigortu behar izan ditugu euren jokabidearengatik. Taldeei dagokienez, Bar Jalai taldea bi falta larri egiteagatik txapelketatik kanpo geratu da".

Aurtengo denboraldian aretoko zelai berria estreinatu dute, baina Txusek adierazi duen bezala, oraindik hobetu daitezkeen gauzak daude. Futbol zelai berriarekin dena konponduta izango genuela pentsatzen genuen, estalita baitago. Baina, gabezi asko ditu oraindik - euria egiten duenean pista irristakorra bihurtzen da, oso arriskutsua da eta ezin da erabili-".

Azken fasea

Txapelketako antolatzaileak azken faserako talde handiak sailkatu direla esan digu. “Beraz, ez da sorpresarik izan zentzu honetan. Uste dugu fase hau oso lehiakorra izango dela, beraz ikusgarria izango da”.

Kontsolazio Txapelketan azken fasean sartu ez diren taldeak jokatzen ari dira, guztira hamabi futbol talde. "Kontsolazioko taldeek fase honetan disfrutatzeko aukera dute, txapelketako lehen fasean talde batetik bestera desberdintasun handiak baitzeuden. Orain, berriz maila parekatuagoa dago".

Txus Alonsok txapelketan jokatzen ari direnei bi gauza eskatzen dizkie: "Denok dakigu ez dela erraza herriko txapelketako partidetan epaia izatea, horregatik jokalari eta ikusle guztiei lasaitasuna eta epaienganako errespetua izatea eskatuko nieke. Bestetik, euren artean ere joko garbia erabili dezaten, istiluak saihesteko".

XXV. Areto-futbol Txapelketako finalak, Ligakoa eta Kontsolaziokoa, maiatzaren 17an udal kiroldegian ospatuko dira arratsaldez. XXV. urteurrena dela eta, antolatzaileek zerbait berezia antolatu nahi dute.


Atzeko Kale osoan, oinez

Abuztuan asko aurreratu dituzte Atzeko Kaleko beheko aldea oinezkoendako egiteko obrak. Dagoeneko, lehen errepidea zegoen lekuan, oinezkoendako harbidea ikus daiteke.

Asfaltoaren ordez, izan ere, galtzada-harriak ipini dituzte kalean barrena. Oraingo fasean, Ramon Irizar kaleko kantoitik Udaletxe ostera arteko zatia egokitzen dabiltza, eta bi kantoi ere bai: Ene Badadendatik Atzeko Kalera doana eta Kirrinenekoa. Obra horiek 209.000 euroko (BEZ barne) aurrekontua dute. Gipuzkoako Urendako azpiegitura batzuk berritzeko lanek, horiekin batera egiten dabiltzanak, 80.000 aurrekontua dute.

Udaleko Hirigintza batzordeburu Irati Etxeberriak honako hau dio: "Obrak egiten dabilen enpresak hornidura arazo batzuk izan ditu, baina Udala oso zorrotz jarraitzen dabil lanak, eta, oraingo martxan jarraituz gero, dena ondo bidean, herriko jaietarako bukatuko dutela espero dugu".

Sarrera, 12:00ak arte

Peatonalizazioa bukatzen denean, baimendutako ibilgailuak bakarrik 12:00ak arte pasa ahal izango dira bertatik; udaltzainek zainduko dute hori. Gero, oinezkoendako bakarrik geratuko dira Atzeko Kalea eta ondoko kantoiak. Orain arte bezala, udaletxe atzetik eta Portu kaletik irteera izango dute ibilgailuek. Puntu beltz bat desagertu egingo da: alondegiaren eta Kale Barriaren arteko bidegurutzea, hain zuzen ere; gaur egun, oinezkoek eta autoek konpartituta dute zati hori.

Peatonalizazioarekin batera, txandakako aparkaleku sistema hasiko da. Horretarako aparkalekuak honako leku hauetan egongo dira: Bakardadeko Ama kale bukaeran, Onceren kaseta ondoan; Aita Madina kale osoan; batzoki atzean eta Portu kaleko bi aldeetan; Ramon Irizar kalean; Zubibarrin eta Motxon kale osoan. Atzeko Kaleko bizilagunendako aparkalekuak ere egongo dira. Txandakako aparkaleku horietan ordu betez, doan utzi ahal izango da autoa. Horiek arautzen dituen udal ordenantza behin-behinekoz onartuta dago, eta iraileko osoko bilkuran behin betiko onartu gura du Udalak.

Horrez gain, kiroldegi pareko lurpeko aparkalekuak orain arte bezala erabilgarri izaten jarraituko duela gogorarazten dute udal arduradunek.

Aparkaleku sistema berria hastearekin batera, bestalde, Kale Zaharreko eta San Anton kaleko bizilagunek salatu dituzten zarata eta mugikortasun arazoak neurri baten konpontzea espero du Udalak.

"Emaitzak merezi izango du"

Atzeko Kaleko behealdeko obrak bukatzearekin bat, Oñatiko erdigunearen zati handiena oinezkoendako soilik edo haiek lehentasuna duten gune bezala geratuko da. Hori da 2014an onartu zen Mugikortasun Jasangarri udal planaren helburuetako bat.

Peatonalizazioarekin, bestalde, Atzeko Kaleko bizilagunek lasaitasuna irabaziko dute, ibilgailuen joan-etorritik libratuko baitira. Kaleko bizilagun Jose Antonio Azpiazuk honako hau dio: "Nire iritziz, proiektua ona da; zamalanak goizean egin ahal izango dira. Gaur egun, Kale Barrian ezin denez zirkulatu, Atzeko Kaletik auto batzuk neurriz kanpoko abiadan joaten dira eta arriskua sortzen da; eta batzuetan autoak espaloira igota aurkitzen dituzte oinezkoek". Gaineratzen duenez, "obra luze samar doa, baina emaitzak merezi izango du".

Iritzi antzekoa azaldu du bizilagun talde batek GOIENAri bidalitako gutun baten: "Oso pozik gaude, azkenean, gure kalearen oinezkoendako obrak burutu izanagatik. Are gehiago, uste dugu obra hori, Kale Barrian egin zen moduan, kale guztia goitik behera hartuta egin behar izan zela bere garaian".

Irailean, Mugikortasun Astea egingo da, eta orduan, arlo horretako nahikotxo neurri eta ekintza aurkeztuko ditu Udalak, irailean eta urrian martxan jarriko direnak. Besteak beste, erdiguneko txandakako aparkalekuak, Atzeko Kaleko bizilagunendako aparkalekuak, Herri Busaren proba pilotua, peatonalizazioa eta Txaketua eta Caixa banketxe arteko zatia 12:00etatik aurrera oinezkoendako uzteko proba pilotua ere.

Kooperatibako langileei erantzunez

San Miguel Kooperatibako 13 langilek peatonalizazioaren kontrako iritzia agertu zuten GOIENAri bidalitako gutun bidez (haiekin kontaktuan jarrita, oraingoz ez dute beste adierazpenik egin), esanez "bezeroei sarrera itxi eta etxez etxeko banaketan trabak" jartzen dizkiela proiektuak. Irati Etxeberriak honako hau erantzuten du: "Aldaketa egongo da gero ezin izango delako kooperatiba aurrean aparkatu erosketak egiteko, baina 50 metrora aparkalekuak egongo dira". Gaineratu duenez, "Udalak gogoan du kooperatiba eta neurria ez da euren kontra; gure ustez, azkenean, onerako izango da".


Hizkuntz politika ona, baina ez egokia

Herritarrengan duten eragin handia dela-eta, Eskararen Gizarte Erakundeen Kontseiluak udaletan garatzen diren hizkuntza politikak neurtu zituen 2006an. Ziklo politiko bat iragan denean, 116 herrien egoera aztertu du berriro. Herrialdez herrialde, bertako datuak ezagutarazten ari dira, eta asteartean, Donostiaren txanda izan zen. Dokan egindako ekitaldian, Gipuzkoako datuekin batera, hirikoak ere hizpide izan zituzten.

Euskarari sostengua ematen dioten herri gogoan corpus juridikoa, plangintza egokiak eta hizkuntza politikak irudikatzen zituzten eszenatoki gaineko lau zutabeek. Herri gogoa salbu, gainontzeko hiru alorretan sumatu dituzten hutsuneak ugariak direla zehaztu zuen Kontseiluko kide Maite Indak.

Hobekuntzak eta hutsuneak

Euskararen normalizazioa bideratzeko hizkuntza politika egokia 7tik gorako notak definitzen du. Izan ere, minorizatua den hizkuntza normalizatzeko diskriminazio positiboa beharrezkoa baita eta emaitza horrek euskara lehenesten dela esan nahi du. Donostiako Udalak, lau urte hauetan hizkuntza politikak aurrera egin du. 2006an 5, 38ko nota izatetik, 6,46 izatera pasa da. Hobekuntzen adierazgarri nagusi gisa, langile guztiak erabilera planetan sartu izana eta 0-3 urteko hezkuntza soilik euskaraz eskaintzea aipatu zituen Indak. “Hizkuntza paisaian dezente aurrera daitekeela esan liteke, eta ez dela egon joera koherenterik behatutako elementuen artean”. Modu zehatzagoan hainbat elementu ere nabarmendu zituzten. Besteak beste, euskara zerbitzua izatea,langile guztiak erabilera planetan sartuak egotea edo langileari euskalduntzeko aukera eskaintzea.

Hiriburuen artean hizkuntza politika egokiak definitzen dituen mailara iristeko gertuen dagoena da, baina hobetzeko bidea du oraindik. “Nagusiki laguntza bidezko politika du, eta hizkuntza eskubideen bermerako erabaki neurriak ez ditu maila berean jartzen. Bestalde, hizkuntzaren trataera kasurik onenean orekazkoa da, eta ez da euskararen aldeko diskriminazio positiborik egiten. Bi ezaugarri hauetan aldaketak ematea da aurrera egiteko bidea”.

Arnasguneak zabaldu

Euskararen normalizazioa gauzatzeko diglosi egora gaindituko duten politika eraldatzaileez gain, arnasguneak zabaldu behar direla ohartarazi zuen Kontseiluko idazkari Paul Bilbaok. Gipuzkoan aztertutako 39 udalerrietatik 29k hizkuntza politika egokiak garatzen dituzte, eta ondorioz, “Gipuzkoari trakzio lan garrantzitsua egitea dagokio, euskararen normalizazio prozesuan, geografikoki inguruko espazioetara zabaltzea klabea baita”. Horrekin batera, Kontseiluak osatutako euskara normalizatzeko hizkuntza politika berri eragingarria elkarlanean abian jartzeko prestutasuna adierazi zuen Bilbaok .

HIRIKO EMAITZAK

Hobetu beharrekoa

Langile kontratatu berri guztiak euskaldunak izan daitezen ez dago erabakirik.

Udalak diruz lagundutako talde eta entitateek errotulazioa euskaraz izan dezaten erabakirik ez da hartu.

Udalak hizkuntza paisaian eta komunikazioetan euskara erabiltzeko erabakia hartua badu ere, erdara hutsezko edo nagusiki erdaraz diren elementuak daude.

Ez da erabakirik hartu Udalari aholkularitza juridiko eta teknikoa eskaintzen dioten enpresek txostenak elebitan helarazteko.

Praktika handieneko kirol eskaintzan helduek zailtasunak dituzte zerbitzua euskaraz jasotzeko.

Positiboki nabarmentzekoa

Ordenantza, plan orokorra eta euskara zerbitzua ditu.

Langile guztiak erabilera planetan sartuak daude eta euskalduntzeko aukera eskaintzen zaio langileari.

Herritarrekiko harreman zuzena duten azpikontratazioetan eta herritarren aholkularitzarako zerbitzu espezifikoetan hizkuntza irizpideak dituzte.

Merkataritzan euskara sustatzeko egitasmoa du abian eta merkatariei horri begirako laguntzak ematen zaizkie.


Saninazioetako programa etxeetara

Azpeitiko Udala gaur hasi da aurtengo saninazioetako esku programa etxez etxe banatzen. 44 orrialde ditu eta datorren asteburuko ekitaldiak, santiotakoak eta saninazioetakoak jaso dituzte bertan.


San Martin ospatzen Aramaioko eskolan

Gaur da San Martin eguna, festa eguna Aramaion. Hori dela-eta, bezperan, atzo, jaia egin zuten herriko eskolako neska-mutikoek. Abestu egin zuten besteak beste, eta gaztainak jan ondoren.


Nekearen aldarrikapena

Dekameronearen pasadizo bat ekarri digu Jose Inaziok, emakumea behor, eta behorra atzera emakume, bilakatzen ahal omen zuen fraidearena. Ezin izan dut Inazio Mujika Iraolaren ttakun baten aspaldiko ekarpen bat gogoratzea ekidin: mulier tua mala burra est, zeinek, itxura gorabehera, ez baitu “zure emaztea asto txarra da” esan nahi. Hizkuntza batetik itzultzeko tenorean, bizitzan legez, adiskide faltsuak oso kontuan hartzekoak direla ohartarazi berri digu Fernando Reyk Senez aldizkariko artikulu batean.

Ni ere, erantzun hau prestatzen ari nintzelarik, adiskide faltsu baten besarte erakargarrian erori naiz, musuz aurrera erori ere. Boccaccioren antzaldaketari jarraipen, transbertzalea ez bada, transgenerikoa behintzat bai, eman nahi nion Ovidiorenean orain asko irakurritako eta gogoan atxikitako metamorfosi jakingarri batekin, queer azterketa bat ongi mereziko lukeena: ninfa ezinago eder bat, larrua inori ematen ez ziona, bortxatu du Neptuno jainkoak hondartzan zebilen batean. Ondoren jainkoak, ordain gisa, edozein gauza eskatzeko esan dio, onartuko diola. Neskak gizon bihurtzeko eskatu dio, horrela bide batez zauritu ezina edo, irudiaren nondik norakoa argiago uztearren, inpenetrablea izango da, eta inork ezingo dio kalte bera egin. Geroztik, neska izandako mutilaren gerlari fama hedatuko da. Zentauroen kontrako gudu batean, haietariko asko hil ondoren, zentauro bat oldartu zaio, nork eta zentauro batek zera esanez “erdigixon hori, gizon kontuak gizonoi utzi eta gudu zelaitik hanka egin ezan”. Biak buruz burukoari lotu zaizkio, baina zaldigizonak ezin dio besteari ezpata (faloa) inondik sartu, sexu aldaketaz geroztik zaurtezina delako. Zentauro harroxko hau ere hil, etsaiek hori ezin eraman, gizontasuna oraindik aitortu ez, eta harri pila batek azpian hartuta erail dute gure heroia.

Istorioa buruz berritu dut, Metamorfosiak aurkitu ditudanean, pasarte hori bilatzera hasi eta segituan lehen aipaturiko adiskide faltsuarekin topo egin dudalako, “timidi est optare necem” zioela, eta sexu aldaketaz ahaztu naiz. “Nekearen alde egitea jende mindulinena da” euskaratu dut bat-batean, alboan den gaztelaniazko zutabera jotzeko premiarik sentitu gabe. Nire errakuntzan nekeak berak esku hartuko zuen; nekeak eta hondar egunotan irakurririko zenbait hausnarketak, bizi gaituen nekeari buruzkoak.

Jokin Muñozek elkarrizketa batean Barajasko atentatuaren ondoren sentitzen duen gatazkarekiko ezaxola erabatekoa aitortzen zuen. Hortik egun batzuetara Fredi Paiak (abenduaren 7ko Berrian), berriz, batzuek gatazkaz nekatuta daudela esatearen tema salatu zuen, borrokan ari den herriaren eraikuntzan desmotibazioa orokortzearen arriskuaz ohartarazita. Ovidiok, irudi du, arrazoia ematen dio bertsolariari, nekearen alde egitea koldarkeria dela esanez.

Jenio bat gezurtatzea izan badaiteke ere –Ovidioz ari naiz–, esan behar dut NEKATUTA nagoela. Betiko erroreak errepikatuak ikusteaz. Eta hobe litzatekeela abstraktua eraikitzean zehatza suntsitzen dutenak ere nekatuko balira, eta nekadura aktibo bat zabalduko balitz euskal herritarren artean. 18/98 edo Egunkaria auzien inguruko bidegabekeriek eta bidegabekerioi eman beharreko erantzun higatuek ere –batzuk bolbora usainekoak– seko nekarazi gaituzten banakook agian deituta gaude XXI mendeko Euskal Herria –ez duena zertan izen hori, ez beste edozein, eraman– eraikitzeko.

Aldarri hau nire golkoan egin bitartean, beranduegi, ohartu naiz Ovidioren itzulpen zuzena “koldarrek hilketa dute nahiago” dela.

Neke berri on.


Adi Holandako hauteskundeekin

Herrialde horrek azken urteetan izan duen eraldaketa ikusgarria izan da. Europako gizarte irekiena izatetik konfiantza gutxiena dutenetakoa izatera pasa da.

Europar Batasunarentzat egun erabakigarriak dira. Europako Banku Zentralari begira gaude guztiak: Espainiak erreskatea eskatuko ote duen edo ez, eta Alemaniako Auzitegi Konstituzionalak esan dezakeenari begira ere bai; erreskateek Alemaniako Konstituzioarekin bat egiten ote duten erabaki behar du hain zuzen.

Baina bihar Europarentzat garrantzitsua den beste hitzordu bat dago: Holandako hauteskundeak. Herrialde horrek azken urteetan izan duen eraldaketa ikusgarria izan da. Europako gizarte irekiena izatetik konfiantza gutxiena dutenetakoa izatera pasa da. Etorkinekin oso tolerantea izatetik beste puntara pasa da: gaur egun etorkinen kontra dauden alderdiek jasotzen dute boto kopuru handiena. Eta batez ere, herrialde Europazaleenetakoa izateari utzi dio; ideia europarraren kontrakoak indarra hartzen ari dira.

Holanda zuzenean eurogunetik eta Europar Batasunetik ateratzea defendatzen du biharko bozetan parte hartuko duen alderdietako batek. Beste bi alderdik, berriz, Holandak Europar Batasunarekin duen harremana gutxitzea proposatzen dute.

Inkesten arabera, bi alderdietatik bakar batek ere ez du lortuko gehiengo osoa, eta ondoren koalizioa osatu beharko da, eta baliteke, hor, Europaren kontrako alderdiren bat gobernuan sartzea.

Holanda da Europar Batasuna osatu zuten sei herrialdeetako bat. Hori horrela izanik, kezkatzeko modukoa izango litzateke, proiektu europarrerako, Europaren kontrako alderdiek hauteskundeotan aurrera egitea.


Mugaz gain jardunaldietako azken lanak taularatu dituzte Ricardo Barojako eta Labiagako ikasleek

Gaur 18:00etan ate irekiak izanen dituzte eta sarrerak bi eurotan izanen dira salgai

Maiatzaren 16an abiatu zen Mugaz Gain. Gaur aurkeztu dira azken lanak. 10:00etan Ricardo Baroja eskola publikoko ikasleak izan dira oholtzan, Zer izanen ote? lana taularatu dute. 12:00etan Labiaga ikastolako ikasleei pasa diete lekukoa, Gaua gauekoentzat eta eguna egunekoentzat lana aurkeztu dute.

Guztira hamabi antzezlan taularatu dira aurtengo edizioan, zein baino zein ederragoak.


Lore banaketa, Atari Bizi lehiaketaren baitan

Aste Berdea ekimenaren baitan, Atari Bizi lehiaketari begira, Villabonako Ingurugiro batzordeak bideratuta, doako lore banaketa izango da bihar, ekainak 4, Berdura plazan, 11:30etatik aurrera.


Metro bat egiteko aukera, Kilometroen alde

Andoaingo Aita Larramendi ikastolari egokitu zaio aurtengo jaialdia antolatzea, eta gaurtik aurrera martxan jarri dute jaiari babesa eman ahal izateko gunea.

Andoaingo Aita Larramendi ikastolak gaur zabaldu du Kilometroak jairako prestatu duen 6.741 metroko zirkuitua. Haien webgunearen bitartez, jaiari babesa adieraziko dion "metro bat" egiteko aukera du nahi duen orok. Bisitariek egindako metro bakoitzeko, babesleek dirua jarriko dute Kilometroak festaren alde.

Iaz Azpeitian ekimen bera jarri zituen martxan, Klikmetroak ekimenaren bidez. Aurten, berrikuntza gisa, Android motako smartphone eta tablet-en bidez ere eman dakioke bultzada festari.

Antolatzaileek gaur goizean azaldu dute erronka 6.741 metroko zirkuituari bi bira ematea dela, eta metro horiek guztiak babestuko dituzten laguntzaileak aurkitzea.

Babesle nagusia Gipuzkoako Foru Aldundia da, eta erakunde horren izenean Zigor Etxeburua euskara zuzendariak egin du lehenengo metroa.

Urriaren 7an izango da festa; On Egin leloa hautatu dute aurtengorako.